title: Chaunté Lowe

text: Toukokuussa 2010 Howard Lowe hyppäsi 204 cm ja paransi Louise Ritterin nimissä ollutta lähes 22 vuotta vanhaa Yhdysvaltain ennätystä yhdellä senttimetrillä. 26. kesäkuuta hän paransi Yhdysvaltain ennätystä sentillä lukemiin 205 cm, jolla hän voitti Yhdysvaltain mestaruuden Des Moinesissa. Samana päivänä hän voitti hopeaa pituushypyssä ennätyksellään 690 cm. Vuonna 2012 Howard Lowe voitti Yhdysvaltain sisäratojen mestaruuden maansa ennätyksellä 202 cm. Istanbulin sisäratojen MM-kilpailuissa 2012 hän saavutti kultaa tuloksella 198. Myöhemmin samana vuonna hän voitti Yhdysvaltojen ulkoratamestaruuden ja sijoittui kuudenneksi Lontoon olympialaisissa.


title: Chaunté Lowe

text: Lowe voitti Yhdysvaltojen ulkoratamestaruuden 2014. Saman vuoden maanosien cupissa hän sijoittui toiseksi. Hän voitti kotimaansa halli- ja ulkoratamestaruudet 2015. Pekingin MM-kilpailuissa hän jäi karsinnassa ilman tulosta. Hän voitti 2016 Ibero-Amerikan mestaruuden ja Yhdysvaltojen ulkoratamestaruuden. Rio de Janeiron olympialaisissa hän sijoittui neljänneksi.


title: Armas

text: Armas on suomalainen miehen nimi. Nimipäivä on 28. maaliskuuta.


title: Armas

text: Armas-nimisiä on Suomessa ollut kirjoilla maaliskuuhun 2017 mennessä 50 751 miestä ja noin 50 naista.


title: Moses Mendelssohn

text: Moses Mendelssohn (6. syyskuuta 1729 Dessau – 4. tammikuuta 1786 Berliini) oli saksalainen juutalainen filosofi. Hän oli 1700-luvun merkittävimpiä juutalaisia ja hänen voidaan katsoa synnyttäneen euroopan juutalaisen valistuksen, haskalahin. Jotkut juutalaiset ovat pitäneet häntä kolmantena Mooseksena, jonka kautta juutalaisille on avautunut uusi suunta historiassa, raamatullisen Mooseksen ja keskiajalla vaikuttaneen Moses Maimonideen jälkeen. Toiset taas ovat nähneet hänet juutalaisten oman identiteetin ja perinteisen juutalaisuuden tuhoutumisen alullepanijana.


title: Moses Mendelssohn

text: Moses Mendelssohn oli tunnetun säveltäjän Felix Mendelssohnin isoisä.


title: Raphaël Poirée

text: Raphaël Poirée (s. 9. elokuuta 1974 Rives, Ranska) on ranskalainen uransa lopettanut ampumahiihtäjä ja olympiamitalisti.


title: Raphaël Poirée

text: Poirée on voittanut Ampumahiihdon maailmancupin neljästi, ollut kerran toinen ja kerran kolmas. Osakilpailuvoittoja hänellä on 44 ja palkintosijoituksia yhteensä 103. Raphaël Poirée voitti olympiahopeaa takaa-ajossa Salt Lake Cityssä vuonna 2002. Lisäksi hänellä on viestin olympiapronssia sekä Salt Lake Citystä, että Torinosta 2006. Maailmanmestaruuden hän on voittanut seitsemän kertaa.


title: Raphaël Poirée

text: Voitettuaan normaalikilpailun Anterselvan MM-kisoissa 2007 Poirée ilmoitti lopettavan uransa kauden jälkeen. Hän kilpaili viimeisen kerran 11. maaliskuuta maailmancupin osakilpailussa Holmenkollenilla ollen osallistumatta kauden päätöskilpailuihin Hanti-Mansijskissa. Holmenkollenilla käydyssä yhteislähtökilpailussa Poirée sijoittui toiseksi häviten Norjan Ole Einar Bjørndalenille loppukirikamppailussa.


title: Raphaël Poirée

text: Raphaël Poirée oli vuosina 2000–2013 naimisissa norjalaisen ampumahiihtäjä ja olympiamitalisti Liv Grete Skjelbreid Poiréen kanssa. Pariskunnalla on kolme lasta.


title: Raphaël Poirée

text: Nykyään Poirée on töissä Eurosportin ampumahiihtoeksperttinä.


title: Arsames

text: Arsames (muinaispersiaksi "Aršâma") oli Persian kuninkaan Dareios I:n isoisä. Dareios väittää muun muassa Susassa sijaitsevassa piirtokirjoituksessa että Arsames ja Dareioksen isä Hystaspes olivat vielä elossa kun Dareioksesta tuli kuningas (noin 520 eaa.). Arsameella oli Hystaspeen lisäksi ainakin yksi poika, Farnakes.


title: Arsames

text: Ekbatanasta löydetty piirtokirjoitus väittää että Arsames olisi ollut Persian kuningas. Tekstin aitoudesta ei ole varmuutta ja se saattaa olla väärennös. Dareios väittää myös Behistunin piirtokirjoituksen kuningasluettelossa että Arsames olisi ollut Kambyses I:n kanssahallitsija. Tätä pidetään yleensä Dareioksen propagandana. Piirtokirjoituksen mukaan Arsameen isä oli Ariaramnes, jonka isä Teispes oli Akemenidien hallitsijasuvun Akhaimeneksen poika.


title: Pentti Rasinkangas

text: Pentti Antero Rasinkangas (s. 19. huhtikuuta 1955 Rovaniemi) on suomalainen lastenmuusikko. Hänen tunnettuja laulujaan ovat mm. "Kanalomamatka", "Markan possu" ja "Meidän uusi vauva". Vuonna 1986 hän perusti Ohilyönti-orkesterin, joka julkaisi kaksi balkan-vaikutteista singleä ja yhden pitkäsoiton (Himmenevä Q), jonka jälkeen yhtye erikoistui lastenmusiikkiin. Kannen mukaan levyllä soitetaan "Balatonialaista" folk- jazz- ja pop- musiikkia, joka on kadonnut maa, jonka sijainnista ei ole tietoa. Rasinkangas on myös toisen lastenmusiikkiin erikoistuneen orkesterin, Loiskis-orkesterin perustajia ja toiminut sen taiteellisena johtajana. Rasinkangas on tehnyt myös Ansa ja Oiva -lauluja. Hän on 1980-luvulta alkaen kiertänyt esiintymässä ympäri Suomea erityisesti kouluissa ja päiväkodeissa, mutta myös erilaisissa yleisötapahtumissa.


title: Pentti Rasinkangas

text:
Rasinkangas esiintyy useiden eri kokoonpanojen kanssa. Pentti Rasinkangas ja Pupulaarimusiikkia-trio esittää Rasinkankaan lastenlauluja vuosien varrelta. Trion kokoonpano vaihtelee. Mukana on ammattimuusikoita, jotka ovat vuosien varrella soittaneet Rasinkankaan musiikkia mm. Ohilyönnissä ja Loiskiksessa. Rasinkangas esiintyy myös trubaduurina mies-ja-kitara-periaatteella sekä lapsi- että aikuisyleisölle.
Rasinkangas ja Ohilyönti sai lastenkulttuurin valtionpalkinnon 1995. Vuonna 2005 Salon Lastenlaulufestivaali nimesi Pentti Rasinkankaan Vuoden säveltäjäksi. Vuonna 2005 Rasinkangas sai valtion viisivuotisen taiteilija-apurahan.


title: Pentti Rasinkangas

text: Rasinkangas asuu Jyväskylässä.


title: Salomon Maimon

text: Salomon ben Josua Maimon (1753 Sukowiborg/Niasviž, lähellä Mirziä, puolalainen Liettua - 22. marraskuuta 1800, Nieder-Siegersdorf, Ala-Sleesia) oli saksalainen juutalaisista vanhemmista nykyisellä Valko-Venäjällä syntynyt filosofi.


title: Salomon Maimon

text: Maimonin filosofia oli transsendentaalifilosofiaa, joka ei ainoastaan omaksunut vaikutteita Immanuel Kantilta, vaan kehitti sitä edelleen. Kant itse sanoi, että Maimon oli ainoa hänen kriitikoistaan, joka oli omaksunut hänen tosi filosofiansa ja ohjasi jälkeen tulevan kritiikin suuntaa.


title: Bernard Bolzano

text: Bernard Placidus Johann Nepomuk Bolzano (5. lokakuuta 1781 – 18. joulukuuta 1848) oli tšekkiläinen saksankielinen matemaatikko, teologi, filosofi ja loogikko. Hän syntyi Prahassa. Bolzano tunnetaan nykyisin ennen kaikkea Bolzanon lauseesta, joka on jatkuvien funktioiden väliarvolauseen erikoistapaus, sekä Bolzanon–Weierstrassin lauseesta.


title: Bernard Bolzano

text: Bolzano aloitti opintonsa Prahan Kaarlen yliopistossa vuonna 1796, pääaineinaan filosofia, fysiikka ja matematiikka. Syksyllä 1800 hän alkoi opiskella myös teologiaa. Vuonna 1804 hän väitteli geometriasta, ja kaksi päivää väitöstilaisuuden jälkeen hänet vihittiin papiksi.


title: Uusavuttomuus

text: Uusavuttomuus tarkoittaa varsinkin nuorten aikuisten kyvyttömyyttä selviytyä kodinhoidosta ja muista vastaavista jokapäiväisistä asioista.


title: Uusavuttomuus

text: Uusavuttomuuteen ovat johtaneet perheyhteisöjen kiinteyden väheneminen, nuorten oma vapaa-ajan vietto, vanhempien kyvyttömyys opastaa ja siirtää osaamista nuoremmalle sukupolvelle, sekä alati lisääntyvä kiire.


title: Wilhelm Dilthey

text: Wilhelm Dilthey (19. marraskuuta 1833–1. lokakuuta 1911) oli saksalainen historioitsija, psykologi, sosiologi sekä hermeneutiikan ja filosofian tutkija.


title: Wilhelm Dilthey

text: Diltheytä voidaan pitää empiristinä, vastakohtana saksalaisessa filosofiassa tuohon aikaan yleisesti vaikuttaneeseen idealismiin. Hänen empiiriset työnsä eroavat kuitenkin brittiläisestä empirismistä hänen Kantilta peräisin olevien tietoteoreettisten oletustensa vuoksi.


title: Pyhä Jaakko Suomessa

text: Suomalaiset joutuivat keskiajalla kosketuksiin Pyhän Jaakon eli Pyhän Jaakobin kultin kanssa.


title: Pyhä Jaakko Suomessa

text: Pyhästä Jaakosta tuli suosittu suojelija Hansaliiton keskuudessa Pyhän Nikolauksen ja Pyhän Gertrudin ohella. Hansan vaikutus alkoi 1300-luvulla. Kaiken aikaa oli Ruotsin mahtimiehillä pyrkimyksenä estää Hansan mahdin paisumista. Joka tapauksessa Hansakin toimi Jaakobin kultin levittäjänä. Jaakobille omistettuja kirkkoja perustettiin useimpiin Itämeren hansakaupunkeihin.


title: Pyhä Jaakko Suomessa

text: Jaakolle omistettujen kirkkojen perustaja ei Suomessa ollut kuitenkaan Hansa. Niiden sijainti viittaa siihen, että ne on perustettu varsin varhaisessa kristinuskon vaiheessa Suomessa. Yksikään näistä paikkakunnista ei ollut enää merkittävä kauppapaikka.


title: Pyhä Jaakko Suomessa

text: Sen sijaan ne ovat olleet kauppapaikkoja viikinkiajalla. Niistä viimeisimmätkin näyttävät syntyneen aikana, jolloin Tanska yritti vakauttaa valtaansa Suomessa ja Pohjois-Virossa, silloin kuin Lundin piispa vielä johti käännytystyötä Suomessa. Ensimmäiset saarnamiehet tulivat viikinkien matkassa.


title: Pyhä Jaakko Suomessa

text: Yhteistä Pyhälle Jaakolle omistetuille kirkoille ja kappeleille ovat samansuuntaiset, kansan muistitietoon perustuvat, kertomukset paikkojen historiasta.


title: Pyhä Jaakko Suomessa

text: Lohjalla on paikka, jossa kansan muistitiedon mukaan on muinoin ollut Pyhälle Jaakolle pyhitetty kirkko. Professori Heikki Ylikangas on kirjoittamassaan Lohjan historiassa päätellyt, että tanskalaisten ristiretki vuoden 1200 tienoilla on suuntautunut tänne ja että kirkko olisi heidän rakennuttamansa.


title: Pyhä Jaakko Suomessa

text: Vuoden 1728 kesäkäräjillä Paimiossa tarkasteltiin Paimion kappelin vaiheita. Käräjärahvas muisteli ja oli vakuuttunut, että paikalla oli ollut seitsemän pitäjän kirkko silloin kun ei kirkkoja vielä ollut. Kirkko olisi perustettu jo pakanuuden aikana. Paimio oli tärkeä kauppapaikka Paimionjoen suulla. Joen alkulähteet ovat hämäläisalueella, Somerniemellä. Joki lähtee Paimionjärvestä. Paimio oli paikka, jossa hämäläiset ja viikingit tekivät kauppaa. Siellä pidettiin myös Jaakon markkinat 25:pnä heinäkuuta vuosittain. Pyhän Jaakon kultti on tanskalais-gotlantilaista vaikutusta.


title: Pyhä Jaakko Suomessa

text: Seudulta löytyy myös olettamukselle tukea paikannimistöstä, esimerkiksi Tanila. Kauppapaikan vaikutusalueella vaikutti ylimyssuku Hogenskild, joka mainitaan Rengon historiassa lahjoituksen tekijänä. Suku on alkujaan ikivanha skånelainen ylimyssuku. Se oli Tanskassa valtioneuvossuku ja Ruotsissakin vaikutusvaltainen. Rengon historian yhteydessä mainittu Hogenskild (mielen kilpi) eli ja vaikutti Kalmarin unionin aikaan.


title: Pyhä Jaakko Suomessa

text: Rymättylässä on Pyhälle Jaakolle pyhitetty kivikirkko. Se oli valmistunut vuoteen 1450 mennessä. Sen muurauttajina ja ylläpitäjinä olivat Viljainen- ja Poikko-nimiset kartanot ja niiden omistajat Rengonpoika-Fincke suku. Pyhän Jaakon kultti lienee paikkakunnalla paljon vanhempi. Muinaisuudessa se on ollut huomattava kauppapaikka, jonka merkityksen Turku siltä vähitellen kasvaessaan vei.


title: Pyhä Jaakko Suomessa

text: Pyhämaan nimistöstä löytyy viitteitä monen kansallisuuden vaikutuksesta. Lappalaiset, virolaiset, kainuulaiset, friisit ja skandinaavit ovat antaneet osansa nimistöön. Jo hyvin varhain saari oli kaupparauhan rauhoittama, pyhä, niin kuin suomalaiset kutsuivat yhteisellä sopimuksella rauhoitettua paikkaa. Skandinaavit asettuivat asumaan Pyhämaalle ja Uudenkaupungin saaristoon noin vuoden 1000 paikkeilla. He olivat jo silloin kristittyjä. Historiantutkimus pitää Kalannin saaristoa Pyhämaata Iniöön saakka kristinuskon varhaisimpana esiintymisalueena. Suojeluspyhimys oli Pyhä Jaakob. Todennäköisyydellä heillä on ollut pieniä puukirkkoja, joista ei ole jäänyt maastoon merkkejä. Seurakunnallinen järjestäytyminen tapahtui vasta 1639 eli kauan sen jälkeen kuin Pyhämaa oli menettänyt kaupallisen kukoistuksensa.


title: Pyhä Jaakko Suomessa

text: Kaikille näille rannikolla sijaitseville Pyhän Jaakon kulttia palvoville paikkakunnille oli yhteistä, että niihin oli jo varhain muuttanut skandinaaveja. Pirkkala, jonka suojeluspyhimys on niin ikään Pyhä Jaakko, sijaitsee kaukana sisämaassa, mutta laajan vesireittiverkoston solmukohdassa. Se on ollut kuuluisa kauppapaikka, johon sen nimikin viittaa Birkan suomalaisena johdannaisena. Birka on alkujaan friisinkielinen sana, joka on tarkoittanut erikoisehdoin toimivaa kauppa-aluetta. Birka-nimisiä alueita on useita, ja kun suomalaiset ovat yrittäneet sen suomentaa, on syntynyt Koivisto-niminen kauppapaikka.


title: Pyhä Jaakko Suomessa

text:
Todennäköisesti sisämaahankin on muuttanut skandinaaveja jo pakanuuden ajalla. He toivat mukanaan saarnamiehet. Birkkarit eli pirkkalaiset olivat puolittain sotaisina ja liikkuvina kauppamiehinä taipuvaisia ottamaan Pyhän Jaakobin suojelijakseen, olihan Jaakob sotilaiden ja matkustavaisten suojelija.
Renko on toinen sisämaassa sijaitseva paikkakunta, jossa on Pyhän Jaakon kirkko. Se sijaitsee Härkätien varressa ja on varhain ollut pirkkalaisten kauppapaikka. Se oli toinen paikkakunta, jonka lappalaiset muistivat katkeruudella verottajanaan Pirkkalan lisäksi.


title: Pyhä Jaakko Suomessa

text: Rengon ja Janakkalan papeilla oli 1700-luvulla perimätietoon pohjautuva käsitys, että Rengon kirkko oli muinaisuudessa ollut emäkirkko. Sieltä johdettiin seurakuntatyötä laajalla alueella, johon kuului Mäskälä, Janakkala, Hausjärvi, Loppi, Lehijärvi ja Hattulan Metsäkansa. Metsäkansalla tarkoitettaneen sitä väestöä, joka asui Hattulan alueella ryhmäkylien ulkopuolella lähellä Renkoa. Mainittakoon, että tämä edellä kuvattu lähetysseurakunnan alue yhtenäinen murrealue.


title: Pyhä Jaakko Suomessa

text: Pyhän Jaakon kuvia löytyy Suomesta nelisenkymmentä. Kirkkoruhtinaat kilpailivat keskenään vallasta, ja on luultavaa, että Jaakon kultin leviäminen on estetty ja sitä on suorastaan yritetty juuria pois, koska se oli Lundin piispan johtamaan lähetystyön tulosta eikä sopinut ruotsalaisille. Mainittakoon, että Ahvenanmaalta ei löydy ainoatakaan Pyhälle Jaakolle omistettua kirkkoa. Siitä huolimatta, että Ahvenanmaalta oli kiinteät yhteydet Gotlantiin Lundiin. Ahvenanmaa oli jo vuoden 1000 paikkeilla käännytetty. Valtapyyteistä johtuen Hansan levittämä Jaakon kultti ei levinnyt Suomessa.


title: Pyhä Jaakko Suomessa

text: Aika yleinen on historiantutkijain käsitys, että legenda ensimmäisestä ristiretkestä olisikin vain legenda, joka on laadittu tukemaan ruotsalaisten omistusoikeutta Suomeen tanskalaisia vastaan.


title: Armas Alvari

text: Armas Alvari (s. 1975 Karvia) on Vantaalla asuva kirjailija ja vapaa kustannustoimittaja.


title: Itä-Helsingin musiikkiopisto

text: Itä-Helsingin musiikkiopisto on perustettu 1964 alkujaan Suur-Helsingin musiikkiopistoksi. Musiikkiopisto toimii Helsingin Roihuvuoressa, entisen E-instituutin tiloissa. Talo on rakennettu 1950-luvulla ja se sijaitsee kartanopuistossa meren läheisyydessä. Musiikkiopiston yhteydessä toimii 1999 perustettu musiikkiperuskoulu.


title: Itä-Helsingin musiikkiopisto

text: Itä-Helsingin Musiikkiopiston ensimmäisenä rehtorina toimi vuoteen 1984 asti säveltäjä, professori Ahti Sonninen (1914–1984). Toisena rehtorina toimi vuosina 1984–2011 Géza Szilvay. 1. toukokuuta 2011 lähtien rehtorina on toiminut Minna-Maria Pesonen. Toiminta kattaa pääkaupungin koko itäisen alueen. Opisto on valtionavustusta saava yksityinen musiikkioppilaitos, jota ylläpitää Itä-Helsingin Musiikkiopiston Kannatusyhdistys ry. Toiminta ei perustu taloudellisen voiton hankkimiseen, vaan yhdistyksen tehtävänä on tukea musiikinopetusta ja siten kehittää ja laajentaa musiikkikulttuuria. Valtion ja Helsingin kaupungin avustukset kattavat 60–70 prosenttia menoista. Loppu koostuu oppilasmaksuista ja yksityisten yhteisöjen avustuksista.


title: Itä-Helsingin musiikkiopisto

text: Suomen suurimmassa musiikkiopistossa opiskelee yli 2 000 oppilasta, joista noin tuhat opiskelee solistista instrumenttia ja sata harrastaa tanssia. Musiikkileikkikoululaisia on noin tuhat. Itä-Helsingin Musiikkiopistossa voi opiskella seuraavia aineita: piano, cembalo, viulu, alttoviulu, sello, kontrabasso, klassinen kitara, kantele, huilu, nokkahuilu, klarinetti, oboe, saksofoni, fagotti, trumpetti, käyrätorvi, pasuuna, harmonikka ja yksinlaulu. Mahdollisuuksiensa mukaan vanhemmat ovat soittotunneilla mukana ja auttavat lasta kotiharjoittelussa. Opiskelun perhekeskeisyydellä pyritään musiikin keinoin aktivoimaan ja kasvattamaan kotien luovaa ilmapiiriä.


title: Itä-Helsingin musiikkiopisto

text: Itä-Helsingin Musiikkiopistossa on yli 30 vuoden aikana kehitetty rehtori Géza Szilvayn aloittamaa menetelmää, joka on saanut nimen "Colourstrings" ja "Colourkeys". Metodi on saavuttanut kasvavaa kiinnostusta maailmalla erikoisesti Helsingin Juniorijouset -orkesterin ansiosta. Colourstring-metodia on sovellettu myös muille soittimille, esimerkiksi sellolle, kontrabassolle, alttoviululle, huilulle ja kitaralle.


title: Itä-Helsingin musiikkiopisto

text: Opiston lippulaiva, Helsingin Juniorijouset (The Helsinki Strings) on maailmanmaineeseen noussut jousiorkesteri, johon kuuluu viitisenkymmentä 10–20-vuotiasta Itä-Helsingin Musiikkiopiston ja Sibelius-Akatemian soittajaa. Juniorijousten perustajat (1972) ja pitkäaikaiset johtajat Csaba ja Géza Szilvay siirtyivät eläkkeelle vuonna 2010. Lukuvuoden 2010–2011 Juniorijousia johti Pirkko Simojoki. Syksystä 2011 lähtien orkesteria on johtanut viulutaiteilija ja konserttimestari Jukka Rantamäki. Helsingin Juniorijouset on tehnyt neljäkymmentä kansainvälisesti kiitettyä äänilevyä Finlandia Records ja Warner Classics -levymerkeille. Juniorijousten yli seitsemästäkymmenestä televisio-ohjelmasta "Viuluviikarit musiikkimaassa" -sarja on käänteentekevästi vaikuttanut Suomen musiikkikasvatukseen. Helsingin Juniorijousten jäsenistä on kasvanut satoja ammattimuusikoita – kansainvälisen tason solisteja, kamari- ja orkesterimuusikoita, konserttimestareita, kapellimestareita, jousisoiton opettajia ja muita musiikkialan ammattilaisia. Orkesteri on tehnyt noin viisikymmentä ulkomaan kiertuetta konsertteineen, mm. vuonna 2013 se soitti Wienin filharmonikkojen Kultaisessa salissa.


title: Itä-Helsingin musiikkiopisto

text: Itä-Helsingin musiikkikoulu on 1999 perustettu uudentyyppinen musiikkilinja, jossa kouluopetus ja musiikin instrumenttiopetus (=ryhmäopetus) annetaan koulupäivän aikana. Koulu on toteutettu Itä-Helsingin Musiikkiopiston ja Porolahden peruskoulun yhteistyönä. Tavallisesti musiikkia harrastavat oppilaat käyvät päivisin omaa kouluaan ja tulevat illaksi musiikkiopistoon tunneille. Tämä onkin useimmille aivan toimiva ratkaisu. Osa oppilaista haluaisi kuitenkin harjoittaa musiikkia enemmän ja vastaanottokyky on parempi aamu- ja keskipäivällä.


title: Itä-Helsingin musiikkiopisto

text: "Musiikkiperuskoulu" ei ole sama kuin musiikkiluokka, joita on Helsingissäkin runsaasti. Musiikkiluokkia ja eriasteista musiikkipainotteisuutta tulee jatkossakin olemaan peruskouluissa ja niillä on oma arvokas tehtävänsä. Musiikkiluokkienkin oppilaista suurin osa käy soittotunneilla musiikkiopistoissa. Itä-Helsingin Musiikkikoulussa kuitenkin oppilaat välttyvät erillisiltä soittotunneilla käynneiltä (yksityistunnin aika sovitaan perheen kanssa) ja päällekkäisyydeltä musiikin opetussuunnitelmissa.


title: Itä-Helsingin musiikkiopisto

text: Musiikkikoululle on laadittu oma opetussuunnitelma, jossa korostetaan oppilaan persoonallisuuden kehittymistä sekä sosiaalista kasvamista. Tavoitteena on antaa oppilaille kasvamisen mahdollisuudet monipuolisiksi, tasapainoisiksi ja hyvän yleissivistyksen omaaviksi kansalaisiksi. Oppilas voi halutessaan valita vieraaksi kieleksi englannin, ruotsin tai ranskan. Musiikin aktiivisen harrastamisen uskotaan auttavan lapsia kehittymään älyllisesti, fyysisesti, emotionaalisesti ja sosiaalisesti.


title: Itä-Helsingin musiikkiopisto

text: Oppilaille annetaan musiikissa pienryhmäopetusta useita kertoja viikossa, ensimmäisinä vuosina lähes päivittäin. Ryhmäoppimisella on tärkeä tehtävä sosiaalisessa kasvamisessa ja lisäksi se on lisännyt oppimisen intoa. Ryhmäopetus ei ole toki uusi asia koulutuksessa, mutta Geza ja Csaba Szilvay ovat uranuurtajia sen järjestelmällisessä soveltamisessa soitinopetuksessa. Itä-Helsingin Musiikkiopistossa on 1970-luvulta lähtien vieraillut satoja opettajia, taiteilijoita ja opiskelijoita tutustumassa Colourstrings-menetelmään. Musiikkiperuskoulusta on kehittynyt laitos, joka kiinnostaa sekä kotimaassa että ulkomailla työskenteleviä opettajia.


title: Itä-Helsingin musiikkiopisto

text: Itä-Helsingin musiikkikoulussa toimii Musiikkiopiston kanssa yhteinen Helsingin Lapsijouset -orkesteri sekä Viikariorkesteri. Orkesterit jatkavat Helsingin Juniorijousten perinteitä ja toimivat "esiorkestereina" vaativampaan orkesterisoittoon valmentauduttaessa. Orkesterit konsertoivat myös paljon yhdessä.


title: Itä-Helsingin musiikkiopisto

text: Itä-Helsingin musiikkikoulussa/ -opistossa on kaksi puhallinorkesteria. Toinen on nuorempien soittajien Puhallinorkesteri Tuuliviiri (ent. Itätuuli) ja toinen vanhempien soittajien Puhallinorkesteri Itätuuli (ent. Itä-Helsingin Musiikkiopiston puhallinorkesteri (Wind Band)). Orkesterit on nimetty uudelleen hallituksen kokouksessa 11. kesäkuuta 2012. Orkesterit ovat matkanneet ympäri maailmaa. Tuuliviiri (ent. Itätuuli) on toistaiseksi matkannut vain naapurimaihin. Itätuuli (ent. Wind Band) on matkannut Pariisiin, Maltalle, Kanadaan, Yhdysvaltoihin ja Italiaan.


title: Itä-Helsingin musiikkiopisto

text: Itä-Helsingin Musiikkikoulu toimii Itä-Helsingin Musiikkiopiston yhteydessä Roihuvuoressa.


title: Jarkko Tapola

text: Jarkko Tapola (s. 5. toukokuuta 1944 Helsinki) on suomalainen pikajuoksija, joka edusti Suomea 1960-luvun lopulla ja 1970-luvun alussa.


title: Jarkko Tapola

text: Tapola voitti 60 metrillä Euroopan sisäratojen mestaruuspronssia vuonna 1970, edellään voittaja Valeri Borzov ja toiseksi sijoittunut Zenon Nowosz. Samana vuonna Tapola sai uransa ainoan Kalevan kisojen mitalin, hopeaa 100 metrin juoksussa.


title: George Santayana

text: George Santayana (16. joulukuuta 1863 Madrid, Espanja – 26. syyskuuta 1952 Rooma, Italia) oli filosofi, esseisti, novellisti ja runoilija. Hän oli koko elämänsä Espanjan kansalainen, mutta opiskeli Yhdysvalloissa, kirjoitti englanniksi ja luetaan usein amerikkalaisiin oppineisiin.


title: George Santayana

text: Tunnettu lause ”Ne, jotka eivät muista menneisyyttä, ovat tuomittuja toistamaan sitä” on peräisin Santayanan teoksesta "The Life of Reason".


title: Tähtilampun alla

text: Tähtilampun alla on J. Karjalaisen kokoonpanolla "J. Karjalainen yhtyeineen" tekemä äänite.


title: Tähtilampun alla

text: Kaikki säv. ja san. J. Karjalainen paitsi ""Mies, jolle ei koskaan tapahdu mitään"" säv. J. Karjalainen ja Esa Kaartamo, san. J. Karjalainen. Kaikki sov. J. Karjalainen yhtyeineen.


title: Tähtilampun alla

text: Äänitetty joulukuussa 1991 Finnvoxissa Helsingissä ja Keltaisessa talossa Kosken asemalla (laulut). Miksattu ja masteroitu Finnvoxissa tammikuussa 1992."Tähtilampun alla" ylitti Suomessa sekä kulta- että platinalevyrajan jo julkaisuvuonnaan. Albumia on myyty Suomessa yli 71 000 kappaletta. Se on J. Karjalaisen uran neljänneksi eniten myynyt albumi. Emma-gaalassa albumin kappale ”Mies, jolle ei koskaan tapahdu mitään” voitti vuoden sävellyksen Emma-palkinnon. Lisäksi J. Karjalainen voitti vuoden miessolistin palkinnon, ja albumin tuottanut Janne Haavisto palkittiin vuoden tuottajana.


title: Damietta

text: Damietta ("Damiette"; ) on Egyptin satamakaupunki samannimisessä Dumjatin kuvernoraatissa Niilin suistossa Välimeren rannalla, noin 200 km pohjoiskoilliseen pääkaupungista Kairosta. Kaupungin keskus on Niilin itäisen suuhaaran varrella 15 km rannikosta.


title: Damietta

text: Damietta syntyi muinaisen Egyptin aikoina aivan rannikolle, joskin ranta on siirtynyt kauemmas Niilin suiston laajentuessa. Helleenisenä aikana se menetti merkitystään juuri perustetulle Aleksandrialle erityisesti kaupan keskuksena. Antiikin aikana kaupunki tunnettiin nimellä Thamiatis.


title: Damietta

text: Keskiajalla Damietta oli vauras kauppakaupunki, mutta joutui ristiretkiaikana 1100- ja 1200-luvuilla keskeiseen asemaan. Jerusalemin kuningaskunnan kuningas Amalricin laivasto hyökkäsi 1169 satamaan Bysantin valtakunnan tukemana, mutta Saladin voitti heidät. Samalla Nur al-Dinin päällikkönä toiminut ja Syyriasta hyökännyt Saladin syöksi vallasta Egyptiä hallinneet fatimidit.


title: Damietta

text: Kun Viides ristiretki oli valmisteilla Euroopassa 1217, päätettiin hyökkäys keskittää Damiettaa vastaan. Kaupungin hallussapito merkitsi Niilin hallintaa, ja sieltä käsin ristiretkeläiset toivoivat voivansa valloittaa koko Egyptin. Egyptistä puolestaan olisi helppoa hyökätä Palestiinaan ja valloittaa Jerusalem takaisin. Kaupunki piiritettiin menestyksekkäästi ja 1219 ristiretkeläiset valloittivat sen. Koko maan valtaus ei kuitenkaan enää sujunutkaan ja ristiretkeläisten hävittyä taistelun lähellä Kairoa oli heidän vetäydyttävä Egyptistä.


title: Damietta

text: Damietta ja sitä kautta koko Egypti oli tavoitteena myös, kun Ranskan kuningas Ludvig IX johti Seitsemättä ristiretkeä. Hän saapui laivastoineen satamaan 1249 ja valloitti kaupungin lyhyessä ajassa, joskin kieltäytyi luovuttamasta sitä Jerusalemin nimelliselle kuninkaalle, jolle se oli viidennellä ristiretkellä luvattu. Myöhemmin kuitenkin myös Ludvig Pyhä kärsi tappion Egyptin sisämaassa ja joutui luopumaan tavoitteestaan ja kaupungista.


title: Damietta

text: Koska kaupunki oli niin merkittävä tukikohta maahan tunkeutuville ristiretkeläisille, tuhosivat Egyptiä hallinneet mamelukit sen ja siirsivät asutuksen vahvemmin linnoitettuna kilometrien päähän joesta. Näin Damietta paljolti menetti vaurautensa. Myöhempinä vuosisatoina se sai taas kanavayhteydet, jotka tekivät siitä uudelleen kauppasataman. Nykyisin kaupungilla on suuri kalastuslaivasto sekä jonkin verran teollisuutta.


title: Damietta

text: Koko Damiettan kuvernementin (Dimyat) väkiluku on 2006 arvion mukaan noin 1,1 miljoonaa, itse kaupungissa on noin 200 000 asukasta.


title: John Ellis McTaggart

text: John McTaggart Ellis McTaggart (3. syyskuuta 1866 Lontoo – 18. tammikuuta 1925 Lontoo) oli brittiläinen idealistinen metafyysikko. Hän oli 1900-luvun alun Englannin johtava Hegel-tutkija ja yksi merkittävimpiä brittiläisiä idealisteja. McTaggart kävi koulua Bristolin Clifton Collegessa ja opiskeli Cambridgen Trinity Collegessa, jossa hän pysyi opettajana lähes koko elämänsä. Hän oli Bertrand Russellin ja G. E. Mooren opettaja ja ystävä.


title: Siniset hetket

text: Siniset hetket (KAKLP 3) on Rauli Somerjoen kokoelmalevy vuodelta 1986. Levyn julkaisijana toimi Castle Communications PLC, ja yhteistyössä ovat olleet mukana Love Records, Harry Aaltonen sekä Polarvox. Kannen on suunnitellut nimimerkki "Jani".


title: Einar Gerhardsen

text: Einar Henry Gerhardsen (10. toukokuuta 1897 Åkershus, Norja – 19. syyskuuta 1987) oli norjalainen poliitikko Norjan työväenpuolueesta. Gerhardsen oli Norjan pääministerinä kolmena ajanjaksona, vuosina 1945–1951, 1955–1963 ja 1963–1965. Hän on pitkäaikaisin pääministerinä toiminut poliitikko Norjassa. Monet norjalaiset kutsuvat häntä usein ”Maan Isäksi”. Gerhardsen oli yksi Norjan jälleenrakennuksen pääarkkitehdeista toisen maailmansodan jälkeen.


title: Einar Gerhardsen

text: Einar Gerhardsen oli alun perin tietyöläinen, josta tuli sosialistityöväenliikkeen aktivisti 1920-luvulla. Hän muutti työväenpuoluetta kommunismista demokraattiseen sosialismiin. 1930-luvun puolivälissä työväenpuolue pärjäsi hyvin kansallisessa politiikassa ja Gerhardsenista tuli Oslon pormestari. Toisen maailmansodan aikana Gerhardsen otti osaa Norjan vastarintaliikkeeseen natsimiehitystä vastaan ja oli vangittuna keskitysleireillä Grinissä Norjassa ja Sachsenhausenissa Saksassa. Heti sodan jälkeen Gerhardsenista tuli uuden hallituksen jäsen toukokuusta 1945 marraskuuhun 1945, jolloin pidettiin vaalit. Työväenpuolue sai vaaleissa ehdottoman enemmistön parlamentti Stortingissä ja säilyi enemmistönä vuoteen 1961 saakka.


title: Einar Gerhardsen

text: Gerhardsen oli suosittu henkilö kansan keskuudessa virassa ollessaan ja sen jälkeen. Hallituksia Gerhardsen johti tarkalla talouspolitiikalla, jossa hallitus ohjasi kauppaa, teollisuutta ja pankkitoimintaa toimimaan markkinataloudessa. Suurta köyhyyttä ja työttömyyttä oli tehokkaasti vähennetty hallituksen teollistamispolitiikalla ja hyvinvoinnin järjestämistä progressiivisella verotuksella. Ulkopolitiikassa Gerhardsen liitti Norjan läntisten valtioiden joukkoon 1940 lopulla ja Norjasta tuli Naton perustajajäsen.


title: Einar Gerhardsen

text: Gerhardsen sai arvostelua osakseen norjalaisen Noratomin As -yhtiön toiminnasta: hänen arveltiin tienneen Israelin käyttävän norjalaista raskasta vettä mahdollisesti ydinaseiden tekemiseen vuonna 1958.


title: Einar Gerhardsen

text: 1960-luvulla puolueella alkoi mennä huonommin, kun se yhdistyi heikommin menestyneen Sosialistityöväenpuolueen kanssa ja hallituksessa menivät paikat oppositiolle. Gerhardsen vetäytyi kansallisesta politiikasta vuonna 1969, mutta jatkoi vaikuttamista julkisuudessa kirjoituksin ja puhein. Hänen poliittinen vaikutuksensa on vieläkin merkittävä tekijä norjalaisessa politiikassa ja erityisesti hänen omassa puolueessaan.


title: Sven Fischer

text: Sven Fischer (s. 16. huhtikuuta 1971 Schmalkalden, Thüringen, DDR) on saksalainen ampumahiihtäjä ja olympiavoittaja.


title: Sven Fischer

text: Sven Fischer kuului DDR:n armeijaan niin kuin monilla urheilijoilla oli maassa tapana. Saksojen yhdistymisen jälkeen armeijat yhdistettiin ja hän joutui jättämään armeijan. Fischer edusti uransa aikana "WSV Oberhof" -urheiluseuraa.


title: Sven Fischer

text: Fischer voitti uransa aikana Ampumahiihdon maailmancupin kahdesti. Osakilpailuvoittoja hänellä tuli 33 ja palkintosijoituksia yhteensä 90. Fischer voitti henkilökohtaisen olympiakullan sprintissä Torinossa vuonna 2006. Lisäksi hänellä on kolme olympiakultaa viestissä, sekä kaksi olympiahopeaa ja kaksi olympiapronssia. Maailmanmestaruuden Fischer voitti kuudesti.


title: Sven Fischer

text: Sven Fischer tuli tunnetuksi siitä, että hän kilpaili paljain käsin ja avopäin kovillakin pakkasilla. Entinen ampumahiihtäjä Frank Luck on Fischerin lanko.


title: Sven Fischer

text: Fischer ilmoitti uransa lopettamisesta 7.5.2007. Hän on jatkanut ampumahiihdon parissa toimien televisiokommentaattorina.


title: Freelancer

text: Freelancer tarkoittaa vapaana vailla vakituista työsuhdetta töitä tekevää työntekijää, jolla on samanaikaisesti yleensä useampia työnantajia tai toimeksiantajia. Freelancer voi tehdä työtä työsuhteessa johdon ja valvonnan alaisena tai yrittäjänä. Mikäli työsopimuslaissa säädetyt työsuhteen tunnusmerkit täyttyvät, on kyseessä aina työsopimussuhde. Yrittäjänä freelancerilla on mahdollisuus valita vapaasti, mitä töitä tekee eri toimeksiantajille.


title: Freelancer

text: Termi on lainattu englannista, ja se on alun perin tarkoittanut keskiaikaista palkkasotilasta. Määritelmän esitti ensimmäisen kerran Sir Walter Scott historiallisessa romaanissaan "Ivanhoe".


title: Freelancer

text: Freelanceriuden vaihtoehtoja ovat freelance-verokortti työntekijänä tai yksityisenä elinkeinonharjoittajana toimiminen myös toiminimellä ja muut varsinaiset yhtiömuodot eli avoin yhtiö, kommandiittiyhtiö, osakeyhtiö tai osuuskunta.


title: Freelancer

text: Yksi rajanvetokysymys on, kuka johtaa ja valvoo työtä. Palkansaajan työtä valvoo ja johtaa työnantaja. Jos freelancer ei toimi palkansaajana, niin hän kuuluu yrittäjänä työttömyysturvan piiriin. Tällöin tulee itse hoitaa työtapaturmavakuutus sekä YEL-eläkevakuutus maksurajojen puitteissa. Palkansaaja-freelancer toimii niin sanotulla freelance-verokortilla. Sillä olevaa pidätysprosenttia sovelletaan kaikkiin henkilön saamiin työkorvauksiin.


title: Freelancer

text: Suomessa on noin 40 000 freelanceria. Heistä yli 40 % on alle 35-vuotiaita, eikä ole tiedossa, onko freelancerius heille väliaikainen vai pysyvä ratkaisu.


title: Freelancer

text: Yleisemmin freelancereina toimivat kulttuurialan työntekijät, esimerkiksi muusikot, vapaat toimittajat, vapaat näyttelijät, vapaat valokuvaajat ja kääntäjät.


title: Freelancer

text: Freelancerina toimimisessa on nähty yhteiskunnallisia ongelmia, mm. huono sosiaaliturva ja eläke, alhainen tulotaso ja ns. pakkoyrittäjäksi joutuminen.


title: Riku Korhonen

text: Riku Korhonen (s. 3. helmikuuta 1972 Turku) on suomalainen kirjailija.


title: Riku Korhonen

text: Korhonen on valmistunut filosofian maisteriksi Turun yliopistosta. Hän opiskeli pääaineenaan yleistä kirjallisuustiedettä ja sivuaineina filosofiaa, suomen kieltä, luovaa kirjoittamista ja pedagogisia opintoja. Korhonen on työskennellyt äidinkielen opettajana Aurajoen yläkoulussa, kustannustoimittajana, suunnittelijana ja luovan kirjoittamisen opettajana Turun yliopistossa sekä Helsingin Sanomien kolumnistina.


title: Riku Korhonen

text: Korhosen teos "Emme enää usko pahaan" valittiin vuoden 2016 Finlandia-palkintoehdokkaaksi.


title: Riku Korhonen

text: Syyskuussa 2009 Korhonen avioitui kirjailija-näyttelijä Anna-Leena Härkösen kanssa.


title: Artabanos

text: Artabanos (muinaispersiaksi "Irdabanuš", eli 500-luvulla eaa.) oli Persian kuninkaan Dareios I:n nuorempi veli. Hänen isänsä oli Hystaspes ja hänellä oli kaksi nuorempaa veljeä Artafernes ja Artanes. Artabanoksesta tuli Baktrian satraappi sen jälkeen kun Dareios oli kaapannut vallan itselleen. Baktrian satraapin virka oli yleensä varattu kruununperilliselle, ja luultavasti Artabanos oli kuninkaan jälkeen seuraavana arvojärjestyksessä niin kauan kuin Dareioksen poika Kserkses I:n oli alaikäinen.


title: Artabanos

text: Artabanoksen oli viisi poikaa: Artyphios, Ariomardos, Bassakes, Tigranes ja Tritantaekhmes, jotka kaikki palvelivat sotapäällikköinä Kserkses I:n armeijassa kun tämä hyökkäsi Kreikkaan Persialaissotien aikana.


title: Errare humanum est

text: Errare humanum est on latinankielinen lentävä lause, joka tarkoittaa suomeksi "Erehtyminen on inhimillistä". Tämä tunnettu sanonta esiintyy ensimmäisen kerran kirkkoisä Hieronymuksella muodossa "erasse humanum est". Sama ajatus tavataan jo kreikkalaisella Theogniksella, ja Cicero on laventanut sitä toteamalla "Cuiusvis hominis est errare; nullius nisi insipientis in errore perseverare" (Kuka tahansa voi erehtyä, mutta vain tyhmyri puolustelee jääräpäisesti erehdystään).


title: SWAT 4

text: SWAT 4 on Irrational Gamesin kehittämä ja Vivendi Universal Gamesin julkaisema ensimmäisen persoonan taktinen ammuntapeli, joka ilmestyi Microsoft Windowsille vuonna 2005. Kyseessä on Sierra Entertainmentin luoman "SWAT" -pelisarjan neljäs osa, joka käyttää Unreal Engine 2.0:aan pohjautuvaa Vengeance -pelimoottoria. Peli on saanut yleisesti ottaen hyvän vastaanoton ja sitä pidetään joidenkin kriitikoiden mielestä genrensä parhaana.


title: SWAT 4

text: "SWAT 4" simuloi Yhdysvaltain poliisin SWAT-erikoisjoukkojen tehtäviä, joihin lukeutuvat muun muassa hankalat panttivanki- ja pommin purkutilanteet. Peli tähtää toteutuksessaan realistisuuteen, joten pelaajan täytyy toimia ja taktikoida kuten oikea poliisi. Pääasiallisena tavoitteena on selviytyä olosuhteista ilman turhaa väkivaltaa ja pyrkiä aina pidättämään epäillyt. SWAT-ryhmän jäsenten ja erityisesti panttivangin henki on kuitenkin aina etusijalla, joten tulen avaaminen puolustustarkoituksiin on oikeutettua.


title: SWAT 4

text: Vuonna 2006 pelille ilmestyi ensimmäinen laajentava lisäosa, "The Stetchkov Syndicate", joka julkaistiin myöhemmin myös emopelin yhteydessä "SWAT 4 Gold Edition" -kokoelman muodossa.


title: SWAT 4

text: "SWAT 4" sisältää yksinpelikampanjan, jossa pelaaja johtaa viiden hengen ryhmäänsä läpi 13 tehtävän. Tehtävät eivät liity toisiinsa, eikä pelissä ole kaiken kattavaa juonta. Tilanteita ratkotaan 15 vuotta poliisivoimissa palvelleen kersantin näkökulmasta, joka on juuri siirretty Los Angelesista uuden tiiminsä luo. Hänen rinnallaan työskentelee Zack "Hollywood" Fields, Tony "Subway" Girard, Steve "Gramps" Reynolds ja Allen "Python" Jackson. Pelaaja ei pysty suoranaisesti ohjaamaan muita joukkueensa jäseniä, mutta heille voi antaa pikavalikon välityksellä käskyjä. Tekoälyn ohjastamat joukkuetoverit avustavat pidätyksissä ja heidät voi komentaa esimerkiksi tutkimaan huoneita tai sitomaan antautuneita ihmisiä nippusiteillä. Neljä muuta jäsentä on jaettu kahtia siniseen ja punaiseen tiimiin, joille voi antaa erikseen omat käskynsä. Tätä ominaisuutta voi hyödyntää esimerkiksi lähettämällä kummatkin tiimit täysin omille reiteilleen etsintöjen tehostamiseksi tai taktisen yliotteen saavuttamiseksi. Koska jokaisen jäsenen kypärään on asennettu videokamera, pelaaja pystyy vaivatta jakamaan käskynsä, vaikka olisikin itse muualla. Joissain kentissä tarkka-ampujan tuki on myös saatavilla, mutta sen näkökulma on rajoitettu vain tiettyihin osiin kenttää, kuten pelkästään yhteen ikkunaan.


title: SWAT 4

text: "SWAT 4" pyrkii pelattavuudessaan mahdollisimman realistiseen ja aidontuntuiseen kokemukseen. Peli esimerkiksi painostaa välttämään epäiltyjen ampumista ja pidättämään heidät haavoittumattomina. Lähes jokaisessa tilanteessa vaaditaan suullista varoitusta, jotta epäilty saisi mahdollisuuden antautua ilman tarpeetonta väkivaltaa. Hahmojen käyttäytyminen varoituksiin vaihtelee; pakeneminen ja tulen avaaminen ovat tyypillisimpiä reaktioita, mutta välitön antautuminenkaan ei ole tavatonta. Ampuminen on aina luvatonta, ellei epäilty avaa tulta tai osoita aseellaan siviilejä, pelaajaa tai muita SWAT-ryhmän jäseniä. Rangaistuksia jaetaan tarpeettomasta tai luvattomasta voiman käytöstä, panttivankien haavoittumisesta, ryhmän jäsenten kuolemasta tai omista vaurioista. Korkeammilla vaikeusasteilla peli vaatii suurempien pistemäärien saavuttamista tehtävän läpäisemiseksi. Täydet pisteet voi ansaita suorittamalla kaikki päätehtävät, ottamalla talteen todistusaineiston, raportoimalla kaikista tilanteen muutoksista ja kärsimättä vaurioista tiimin sisällä. Tehtävän päätyttyä pelaaja arvioidaan erilaisilla virkanimillä. Mikäli siviili kuolee, peli on automaattisesti ohi.


title: SWAT 4

text: Kaikki tehtävät alkavat luutnantti Sonny Bondsin pitämällä informointitilaisuudella, jossa hän kuvailee olosuhteita ja antaa yksityiskohtaisia tietoja epäillyistä ja mahdollisista panttivangeista. Kuten monissa muissakin taktisissa ammuntapeleissä, myös "SWAT 4:ssä" alkutiedotteen sisältämän ohjeistuksen hyödyntämisellä on merkittävä osuus tehtävän onnistumisen kannalta. Tämä johtuu pitkälti siitä, että uran edetessä myös kriisitilanteiden vakavuusluokka kasvaa, jolloin rikolliset varustautuvat raskaammin ja pelaajan on valittava välineistönsä sen mukaisesti. Tällöin epäillyt saattavat käyttää tehokkaampien aseiden lisäksi myös luotiliivejä ja kyynelkaasun vaikutukselta suojaavia kaasunaamareita. Pelaaja saa valita jokaiselle joukkueensa jäsenelle varustuksen, joka koostuu kahdesta varsinaisesta aseesta, ovenmurtamistyökalusta sekä viidestä muusta apuvälineestä, kuten lamauttavista käsikranaateista ja paprikasumutteista. Yksi merkittävimmistä laitteista on optinen sauva, jonka päähän kiinnitetty kamera mahdollistaa ovien ja kulmien taakse kurkkimisen.


title: SWAT 4

text: Noin 15 aseen suuruinen valikoima pohjautuu todellisiin Yhdysvaltain poliisin käyttämiin "taktisiin" ja kevyisiin aseisiin, joihin lukeutuu rynnäkkökiväärejä, haulikkoja, konepistooleja sekä käsiaseita. Näistä tyypillisimpiä ovat esimerkiksi Colt M4A1 -karbiini ja Heckler & Koch MP5, joiden kohdalla on mahdollista valita muiden tuliaseiden tavoin ballistisilta ominaisuuksiltaan poikkeavien ammusten, kuten reikäpää- ja täysvaippaluodin väliltä. Toisin kuin edeltäjässään, mukana on nyt etälamauttimen ja papupusseilla ladatun haulikon kaltaisia ei-tappavia aseita, joiden tarkoituksena on saada epäilty antautumaan ilman vakavia vaurioita. Ennen tehtävää esitellään myös aloituspaikkojen sijainnit sekä työtehtävät, jotka sisältävät pidättämisen lisäksi pommien purkamista ja peitetehtävässä kadonneen etsivän löytämistä.


title: SWAT 4

text: Taktisille ammuntapeleille ominaiseen tapaan, myös "SWAT 4:ssä" on pyritty realistiseen vauriomallinnukseen. Tämän vuoksi hahmot haavoittuvat melko herkästi ja he voivat saada suojavarusteistaan huolimatta kuolettavan osuman hyvinkin äkillisesti. Haavoittuminen vaikuttaa myös pelattavuuteen, sillä osuman saanut jalka vaikeuttaa liikkumista ja käsivammat tähtäämistä. Pelissä annetaan kuitenkin ymmärtää, etteivät tiimin jäsenet varsinaisesti kuole, vaan he muuttuvat "toimintakyvyttömiksi".


title: SWAT 4

text: "SWAT 4" sisältää neljä moninpelimuotoa, jotka ovat kaikki joukkuepohjaisia: SWAT vastaan epäillyt. Moninpelissä pelaajan suojavarustus on myös kontrolloitavissa ja mukaansa saa ottaa yhden suojaavan liivin sekä päähineen.


title: SWAT 4

text: Perinteistä "deathmatchia" muistuttavassa Barricaded Suspects -pelimuodossa joukkueet keräävät pisteitä joko tappamalla tai pidättämällä vastapuolen pelaajia. Joukkue, joka saavuttaa pisterajan ensimmäisenä tai jolla on enemmän pisteitä aikarajan päättyessä, voittaa pelin. Suositun yhteistyöpelitilan ideana puolestaan on yksinpelikampanjan läpipelaaminen viisihenkisen ryhmän kesken.


title: SWAT 4

text: VIP Escortissa yksi pelaaja SWAT-ryhmästä valitaan satunnaisesti VIP:ksi ja hänet täytyy muun tiimin kesken saattaa turvallisesti pakenemispisteelle. Epäiltyjen tehtävänä on vangita VIP kahdeksi minuutiksi, jonka jälkeen heillä on "lupa" teloittaa hänet. Ennen sitä epäillyt eivät saa tappaa VIP:tä tai se johtaa vastapuolen voittoon. Viimeisenä pelimuotona esiintyy Rapid Deployment, jossa SWAT pyrkii epäiltyjen puolustuksesta huolimatta paikantamaan ja purkamaan 3−5 kentälle asennettua pommia ennen aikarajan umpeutumista.


title: SWAT 4

text: Vuonna 2012 GameSpy Technologyn lopettaessa monien vanhojen pelien Powered by GameSpy -tuen, mukaan lukien SWAT 4:n, eivät moninpeliominaisuudet ole enää käytettävissä suoraan pelistä. Pelin serverilistaa ylläpitävää palvelinta ei ole, joten moninpelilista näkyy tyhjänä. Moninpeleihin voi liittyä kuitenkin erilaisten muiden palveluiden tai lisäsovellusten, kuten esimerkiksi DExUSin Alternative server browserin tai X-Fire-clientin, kautta.


title: SWAT 4

text: "SWAT 4:n" tuotanto aloitettiin helmikuussa 2003 ja peliä kehitettiin noin kaksi vuotta. Työtehtävät jaettiin kahdelle eri studiolle, jotka sijaitsivat Australiassa ja Bostonissa. Näistä jälkimmäisenä mainittu osapuoli vastasi kehityksestä suuremmissa määrin, mutta pelimoottori luotiin Australiassa. Ydintiimiin lukeutui useita entisiä Looking Glass Studiosin työntekijöitä, joista mainittavimpia ovat ohjelmoija Christopher Kline, käsikirjoittaja Sara Virrelli, graafinen taiteilija Steven Kimura sekä pääsuunnittelijat Paul Hellquist ja Ian Vogel.


title: SWAT 4

text: Bill Gardner, Irrational Bostonin kolmas pääsuunnittelija, kertoi kehitystiiminsä pitävän erityisen paljon taktisista ammuntapeleistä, ja että "tosimaailman sankareihin" pohjautuva videopeli oli tarpeeksi inspiroiva projekti työstettäväksi. Ryhmän tavoitteena oli luoda uusia lähestymistapoja taktisten ammuntapelien lajityyppiin ja samalla tavoitella sekä hardcore- että satunnaisia pelaajaryhmiä. Toisin kuin monet muut saman lajityypin pelit, "SWAT 4" ei yritä olla militaristinen simulaatio, vaan realistinen kuvaus poliisivoimista. Yksi pelin tuottajista, Joe Faulstick, kuvasi "SWAT 4:ää" seuraavasti: "Todellisten poliisikäytäntöjen painottaminen, tummat maisemat ja helppo käyttöliittymä tekevät SWAT 4:stä sekä hauskan että ainutlaatuisen pelin."


title: SWAT 4

text: Gardner myönsi, että kehityksen esikuvana toimi alusta alkaen Sierran luoma "". Suunnittelijat halusivat säilyttää edeltäjästä tutun pelimekaanikan, joka asetti väkivallan käytölle rajoitteita. Vaikka perusidea säilyi, vanhaa versiota uudistettiin ulkoisen olemuksen lisäksi paljon käyttöliittymän ja tekoälyn suhteen. Etenkin jälkimmäisenä mainittu osa-alue aiheutti Faulstickin mukaan paljon ongelmia. He halusivat tekoälyn reagoivan pelaajan käytökseen mahdollisimman aidosti, mutta samalla taata erilaisen pelikokemuksen joka kerralla.


title: SWAT 4

text: Irrational Games sai avukseen 34 vuotta SWAT-ryhmässä työskennelleen poliisin Kenneth Thatcherin. Gardnerin mukaan hänen neuvonsa olivat merkittävä apu realistisuuden luomisessa. Thatcher opetti pelintekijöille yksityiskohtaisesti kaikki SWATin oleellisimmat menetelmät, kuten MP5:n oikeaoppisen käsittelyn ja huoneiden rynnäköimiseen käytettävän toimintametodin. Kehitystiimi sai myös itse mahdollisuuden käsitellä oikeita aseita ja havainnoida lamauttavien kranaattien tehokkuutta harjoitusalueella. Irrational Gamesilla oli Thatcherin neuvojen lisäksi kokonaan oma kirjastonsa, joka sisälsi useita eri aseiden ballistiikkaan ja muuhun käyttäytymiseen liittyviä oppaita.


title: SWAT 4

text: "SWAT 4:n" tapahtumapaikat sijoittuvat fiktiivisiin Pohjois-Amerikan kaupunkeihin, jotka saivat vaikutteita David Fincherin luomasta "Seitsemän"-elokuvasta. Peliin haettiin inhorealistista ja urbaania asetelmaa, ja kriisitilanteiden sijainnit on muista taktiikkapeleistä poiketen suunnattu tavalliselle ihmiselle arkipäivisiin paikkoihin, kuten ravintoloihin ja toimistoihin.


title: SWAT 4

text: Pelin musiikkisuunnittelusta vastasi Eric Brosius, joka tunnetaan myös sävellyksistään peleissä "", "System Shock 2", "Tribes: Vengeance" ja "Freedom Force". Faulstick kehui Ericin kokemusta ja kykyjä, ja kertoi Irrationalin panostaneen myös laadukkaaseen ääninäyttelijäkaartiin. Kyseiseen joukkoon lukeutuu esimerkiksi nykypäivänä tunnettu Nolan North, joka näytteli roolinsa SWAT-poliisi Tony Girardina.


title: SWAT 4

text: "SWAT 4" käyttää Vengeance Engine -pelimoottoria, joka perustuu suurimmilta osin Unreal Engine 2.0:n ominaisuuksiin. Kyseessä on Irrational Gamesin oma moottori, joka luotiin alun perin "Tribes: Vengeance" -peliä varten. Tiimiltä kysyttiin olisivatko he jälkikäteen ajateltuna halunneet vaihtaa pelimoottorin Sourceen, sillä Vivendi sai myöhemmin yhteyksiä "Half-Life 2:n" kanssa. Vaikka tiimi ajatteli myös Sourcea pelimoottoriksi, he päätyivät lopulta Unreal Engineen. Valinta ei kuitenkaan ollut pettymys, sillä heidän mukaansa Vengeance tarjosi kaiken tarvittavan: "Halusimme laajat renderöintimahdollisuudet ja DirectX 9:n uudet efektivalikoimat, jotka veivät pelimme ulkonäköä juuri toivottuun suuntaan." Moottori sisältää esimerkiksi Havokin fysiikkamallinteet, Pixel Shader 2.0:n, ympäristön bump-mappauksen ja HDR-renderöinnin kaltaisia ominaisuuksia.


title: SWAT 4

text: Huhtikuussa 2005 Irrational Games julkaisi pelille Unreal Engineen pohjautuvan tehtäväeditorin, jolla faniyhteisö kykenee kustomoimaan omia kenttiään ja jakamaan niitä muiden kesken.


title: SWAT 4

text: Pelin ensimmäinen laajentava lisäosa, joka julkaistiin 28. helmikuuta vuonna 2006. Tarinassa edetään läpi seitsemän uuden tehtävän, jotka käsittelevät Stetchkovin fiktiivistä rikollisperhettä.


title: SWAT 4

text: Mukaan on lisätty seitsemän uutta asetta, kolme lisävarustetta ja uusia tehtävätyyppejä. Myös pelattavuutta on muokattu, sillä nyt pelaaja kykenee lyömään yhteistyöhaluttomia henkilöitä ja "antautuneet" epäillyt voivat paeta, mikäli heitä ei vahdi tai pidätä. Tekoälylle annettuja käskyjä ei ole pakko laittaa heti käytäntöön, vaan niitä saa pidäteltyä, kunnes myöntää erityisen toimeeksiantoluvan. Moninpelin laajennuksiin lukeutuu uusi pelimuoto, Smash and Grab, kommunikointia helpottava VoIP ja tilastojen rekisteröimisen myötä kehittynyt uusi ranking-systeemi. Yhteistyöpelitila tukee kymmentä pelaajaa, jolloin henkilöt jaetaan kahtia viiden hengen joukkueisiin. Tiimillä on nyt myös mahdollisuus äänestää yksi pelaajista johtajaksi, jolloin kukaan muu ei kykene antamaan pikavalikon välityksellä käskyjä.


title: SWAT 4

text: "SWAT 4" otettiin kriitikoiden keskuudessa hyvin vastaan ja monet kehuivat sitä jopa lajityyppinsä parhaaksi. Erityisesti sen ainutlaatuinen pelimekaniikka ja käyttöliittymä herättivät toimittajapiireissä arvostusta. GameRankings-sivusto on rekisteröinyt pelistä tehtyjä arvosteluja 51 kappaletta, joiden pistekeskiarvo on 85,3%. Metacriticissä vastaava lukema on 85%.


title: SWAT 4

text: Suomalainen pelikriitikko Niko Nirvi painotti "Pelit"-lehden artikkelissaan uuden komentosysteemin toimivuutta ja helppokäyttöisyyttä. Kriitikin kohteeksi joutui kuitenkin kyseenalainen vauriomallinnus ja liiallisen vuosipäivityksen tuntu. Pienistä vioista huolimatta Nirvi sanoi "SWAT 4:n" olevan "tämän vuoden takuuvarmaa pyssypelien aatelia".


title: SWAT 4

text: Multimediasivusto IGN:n toimittaja, Dan Adams, kutsui "SWAT 4:ää" "erittäin addiktoivaksi" ja teknisesti hiotuksi peliksi. Hän kehui visuaalista näyttävyyttä ja kiinnitti erityisesti huomiota objektirikkaisiin kenttiin. Adams kuitenkin moitti tekoälyn ailahtelevaisuutta ja huoneiden tarkastuksessa esiintyvää epäjohdonmukaista toimintaa. Pienistä vioistaan huolimatta, IGN valitsi "SWAT 4:n" kuukauden peliksi. GameSpyn Sal Accardo yhtyi samantyyppisiin lausuntoihin, luonnehtien pelimekaniikkaa seuraavasti: "Yksinpelin huoneesta-huoneeseen-toiminnassa on jotain niin koukuttavaa, että se käy harvoin vanhaksi – vaikka epäonnistuisit samassa tehtävässä kerta toisensa jälkeen." Hän kehui myös vihollisten käyttäytymistä, joka ei tuntunut missään vaiheessa liian käsikirjoitetulta. Lievää kritiikkiä sai kuitenkin pelin graafinen ulkoasu, joka näytti Accardon mukaan sen ajan standardeilla vanhahtavalta. Muista kriitikoista poikkeamatta myös GameSpot kehui pelin "ainutlaatuista ja intensiivistä pelattavuutta" sekä hyvintoteutettua yhteistyöpelitilaa, joka oli "selkeästi moninpelin paras puoli". Sivusto korosti myös hahmojen ja kenttien yksityiskohtaisuutta sekä ääniefektien realistisuutta.


title: SWAT 4

text: Eurogamer kutsui peliä "kaikkine aseineen, taktiikkoineen ja vaikeusasteineen miehekkäimmäksi peliksi vähään aikaan" ja antoi sille kokonaisarvosanaksi kahdeksan kymmenestä. Artikkelissa pohdittiin kuitenkin myös uuden komentosysteemin ja tekoälyn sisältämiä haittapuolia. Vaikka Eurogamer piti kumpaakin osa-aluetta kaiken kaikkiaan hyvänä, heidän mielestään pelihahmoilla on toisinaan oudoksuttavan korkea moraali ja joukkueen komentaminen on kaiken hektisyyden keskellä turhan kankeaa. "GamePro" puolestaan harmitteli yksinpelikampanjan lyhyyttä, mutta totesi "moninpelin ja tehtäväeditorin lisäävän paljon tarvittua uudelleenpeluuarvoa". Arvostelun kirjoittanut "DJ Dinbot" mainitsi myös pelin näyttävistä tekstuureista ja valoefekteistä, mutta kertoi yllättyneensä erityisesti äänimaailman laadusta, joka on "tilanteesta riippumaatta korvaamaton osa "SWAT 4:ää"".


title: SWAT 4

text: Irrational Games lisäsi päivitetyn 1.1 -version yhteydessä ensimmäisenä maailmassa dynaamista pelin sisäistä mainostamista. Sen myötä kentät täyttyivät tosielämän tuotteiden julisteilla ja muilla mainostauluilla. Massive Incorporatedin luoma systeemi rekisteröi esimerkiksi sen, kuinka läheltä ja kauan pelaaja niitä katselee. Kerättyjen tietojen pohjalta yritys kehittää uusia mainoskampanjoita ja suuntaa niitä tietyille kohderyhmille. Vakoiluun verrattavissa oleva mainostusmenetelmä sai esimerkiksi GameSpotin närkästymään, sillä se palkitsi "SWAT 4:n" kyseenalaisella "palkinnolla": "Vuoden 2005 halveksuttavin tuotesijoittelu."


title: Beneath the Remains

text: Beneath the Remains on brasilialaisen thrash metal -yhtye Sepulturan kolmas täyspitkä albumi ja neljäs studiojulkaisu, joka nauhoitettiin ja miksattiin Rio de Janeirossa vuonna 1988.


title: Beneath the Remains

text: Tunnetun metallituottaja Scott Burnsin ansiosta paranneltu tuotanto sekä Roadrunner Recordsin mahdollisuus saattaa albumi maailmanlaajuiseen levitykseen edesauttoivat yhtyeen suosiota huomattavasti.


title: Beneath the Remains

text: Kaikki kappaleet säveltänyt Sepultura.


title: Beneath the Remains

text: Vuoden 1997 uusintapainos


title: Pähkinähiiri

text: Pähkinähiiri eli pähkinäunikeko ("Muscardinus avellanarius") on unikekoihin kuuluva pieni jyrsijä.


title: Pähkinähiiri

text: Pähkinähiiren levinneisyysalue ulottuu Keski-Euroopan yli itään Volgalle, ja etelään Italiaan, Balkanille ja Turkkiin. Elinympäristöksi kelpaavat kaikenlaiset metsät, alangoilta vuoristojen metsänrajalle saakka.


title: Pähkinähiiri

text: Pähkinähiiren ruumis on vain 6-8,5 cm pitkä. Tiheän ja lyhyen karvan peittämä häntä on ruumista lyhyempi.


title: Pähkinähiiri

text: Naaras saa tavallisesti pari kertaa vuodessa 3-5 poikasta.


title: Pähkinähiiri

text: Pähkinähiiren ravinto koostuu pääosin siemenistä ja marjoista. Keväisin niille kelpaavat myös hyönteiset ja muut pienet selkärangattomat.


title: Pähkinähiiri

text: Pähkinähiiret elävät perhekunnittain tai pienissä ryhmissä. Aikuiset yksilöt saattavat rakentaa puihin, pensaisiin, linnunpönttöihin tai puunkoloihin kuivasta heinästä itselleen 3-5 kesäpesää, joissa ne vuoron perään lepäilevät. Talvensa ne viettävät lokakuulta huhtikuulle maapesässään kiven alla, jossa ne nukuvat yksin talviunensa.


title: Timo Lehkonen

text: Timo Lehkonen (s. 8. tammikuuta 1966 Helsinki) on entinen suomalainen jääkiekkomaalivahti


title: Timo Lehkonen

text: Lehkonen pelasi ennen valmentajauraansa jääkiekkoa SM-liigassa maalivahtina. Hän edusti SM-liigassa muun muassa TPS:ää, HPK:ta ja TuToa. Hän on saavuttanut peliurallaan kultaa (TPS), hopeaa sekä pronssia (HPK). Hänet palkittiin parhaalle maalivahdille myönnettävällä Urpo Ylönen -palkinnolla kaudella 1992–1993 päätteeksi, jolloin HPK saavutti hopeaa. Timo Lehkonen pelasi numerolla 19.


title: Timo Lehkonen

text: Peliuransa jälkeen Lehkonen on toiminut valmennustehtävissä. Kaudella 2005–2006 Lehkonen saavutti HPK:ssa apuvalmentajana seuran ensimmäisen Suomen mestaruuden. Toisena apuvalmentajana toimi tuolloin Jari Kaarela ja päävalmentajana Jukka Jalonen. Tammikuussa 2010 Lehkonen nimitettiin HPK-Juniorijääkiekko ry:n valmennuspäälliköksi. Lehkonen siirtyi potkut saaneen Harri Rindellin tilalle HPK:n päävalmentajaksi 22. tammikuuta 2012. Lehkonen on toiminut myös maajoukkueen valmennusryhmässä syksystä 2007 alkaen. Tehtävä maajoukkueessa päättyi kevään 2010 MM-kisojen jälkeen. Timo Lehkonen oli apuvalmentaja Suomen joukkueessa, joka voitti pronssia Vancouverin Olympiakisoissa 2010 ja samoin osana Doug Sheddenin valmennusryhmää, joka voitti pronssia Kanadan MM-kisoissa 2008. Lehkonen aloitti vuonna 2016 Karhu-Kissojen valmennuspäällikkönä. Lehkonen toimi apuvalmentajana Suomen nuorten maailmanmestaruuden voittaneessa joukkueessa 2016. MM-turnauksen jälkeen Lehkonen siirtyi Karhu-Kissojen valmennuspäälliköksi.


title: Timo Lehkonen

text: Timo Lehkosen veli on Ismo Lehkonen, joka on toiminut muun muassa HIFK:n ja Rauman Lukon päävalmentajana sekä TuTon päävalmentajana vuodesta 2004 alkaen.


title: Impi Sotavalta

text: Impi Vellamo Sofia Sotavalta (vuoteen 1906 Richter; 2. toukokuuta 1885 Lempäälä – 4. toukokuuta 1943 Helsinki) oli suomalainen tekstiilitaiteilija.


title: Impi Sotavalta

text: Sotavalta pääsi ylioppilaaksi Tampereen Tyttölyseosta 1905, opiskeli Taideteollisuuskeskuskoulussa 1905–1910, Helsingin yliopiston piirustussalissa 1906–1910, Lehr- und Versucht- Ateliers für angewandte und freie Kunstissa Münchenissä 1913.


title: Impi Sotavalta

text: Hän oli piirustuksen ja mallisuunnittelun opettaja Fredrika Wetterhoffin kotiteollisuusopistossa Hämeenlinnassa 1910–1912 ja Tampereen käsityöopettajaseminaarissa 1912–1916. Suomen Käsityön Ystävien suunnittelija 1917–1939.


title: Impi Sotavalta

text: Sotavalta teki yhdessä Toini Nyströmin kanssa vanhojen suomalaisten ryijyjen työpiirustusmalliston 1924. Hän oli modernin suomalaisen ryijytaiteen uranuurtaja ja yksi menestyneimmistä ja tunnetuimmista ryijysuunnittelijoistamme 1920- ja 1930-luvuilla. Osallistui lukuisiin näyttelyihin ja sai muun muassa Diplóme de Collaborateur -palkinnon Barcelonan kansainvälisessä taideteollisuusnäyttelyssä 1929 ja 1. palkinnon Suomen Käsityön Ystävien ryijykilpailussa 1932. Hänen suunnittelemiaan ryijyjä oli ja on paitsi suomalaiskodeissa, myös esimerkiksi Victoria and Albert -museossa Lontoossa, Designmuseossa, Tampereen kaupunginmuseossa Hatanpään kartanossa, Presidentinlinnassa, ulkoministeriössä ja Tukholman kuninkaanlinnassa. Taideteollisuusmuseossa on talletettuna 244 hänen ryijymalliluonnostaan. Sotavalta suunnitteli ryijyjen lisäksi muitakin tekstiilejä ja esimerkiksi Harjavallan kirkossa on hänen suunnittelemansa alttarivaate ”Valvokaa ja rukoilkaa” vuodelta 1925.


title: Impi Sotavalta

text: Sotavalta matkusteli aikanaan harvinaisen paljon, lähes joka kesä 1920- ja 1930-luvulla matkustan laivalla Saksaan ja sieltä junalla Itävallan tai Ranskan kautta Italiaan. Italiasta käsin hän kävi myös Egyptissä, Turkissa, Marokossa ja Kanariansaarilla. Italiassa hän oleskeli eniten Firenzen lähistöllä ja Caprilla. Hänellä oli hyvä kielitaito, sillä kotimaisten lisäksi hän puhui sujuvasti italiaa, espanjaa ja saksaa. Eurooppalaisuudessaan hän oli aikalaistensa Tulenkantajien hengenheimolaisia. Matkoiltaan hän sai vaikutteita paitsi arabialaisesta mattotaiteesta, myös uusimmista eurooppalaisista taidevirtauksista, kubismista ja funktionalismista. Niinpä hän alkoi jo 1920-luvulla erkaantua perinteisestä suomalaisesta ryijytaiteesta ja alkoi uraauurtavasti koko maailmassa suunnitella kubistisia ja funktionalistisia ryijyjä. Hän vieraili muun muassa 1930 Tukholman rakennus- ja sisustusnäyttelyssä, jonka on sanottu aloittaneen funktionalismin laajamittaisen leviämisen Pohjoismaihin. 1930-luvulla hänen ryijymallinsa muuttuivat yhä modernimpaan suuntaan, ja 1930-luvun lopulla hän loi niin sanotun valööriryijyn, jossa ei enää ollut selviä väripintoja, vaan värit olivat vapaasti sekaisin. Valööriryijystä tuli sitten sodan jälkeen modernissa suomalaisessa ryijytaiteessa hallitseva tyyppi. Aivan sodan alla marraskuussa 1939 Sotavalta osallistui Suomen Käsityön Ystävien näyttelyyn Nationalmuseetissa Tukholmassa. Kuningas Kustaa V osti näyttelystä Sotavallan suunnitteleman modernin ryijyn ”Silvervide”. Tämä näyttely jäi Sotavallan viimeiseksi näyttelyksi hänen elinaikanaan, mutta muutamat ryijyistä kiertävät vieläkin yli 60 vuotta taiteilijan kuoleman jälkeen näyttelyissä ympäri maailmaa.


title: Impi Sotavalta

text: Impi Sotavalta omisti yhdessä sisarensa Viena Aaltion kanssa puoliksi kotitalonsa Lempäälän Sotavallan kartanon 1935–1942, jolloin hän myi osuutensa sisarelleen. Impi Sotavalta kuoli tapaturmaisesti jäätyään taksin alle Helsingissä Postitalon edessä nykyisellä Mannerheimintiellä.


title: Luettelo suomalaistetuista sukunimistä

text: Tämä on luettelo suomalaistetuista sukunimistä.


title: Luettelo suomalaistetuista sukunimistä

text: Suomen sukunimistön suomalaistuminen oli alkanut voimakkaana 1870- ja 1880-luvuilla maaseudulla "hiljaisena vallankumouksena" sukunimettömän länsisuomalaisen maalaiskansan omaksuessa suomenkielisiä sukunimiä. Sivistyneistön keskuudessa fennomaanien vaatimus sukunimien suomalaistamisesta alkoi merkittävässä määrin toteutua vasta vuosisadan vaihteessa. Suurta huomiota saivat suuret nimenmuutoskampanjat vuonna 1906 (katso Suuri nimenmuutos) ja 1930-luvulla. Monet suomalaistetuista nimistä poikkesivat kansan keskuudessa 1800-luvulla omaksutuista sukunimityypeistä. Virtanen-tyyppisten sukunimien aika oli mennyt ohitse ja suomennettaessa tai mukailtaessa pyrittiin muuntyyppisiin nimiin, jotka usein olivat kaksiosaisia (esimerkiksi Paasikivi ja Honkajuuri).


title: Saksan Grand Prix 2000

text: Saksan Grand Prix 2000 oli Formula 1 -kauden 11. osakilpailu, joka ajettiin 30. heinäkuuta 2000 Saksan Hockenheimringillä. Kilpailun voitti ruudusta 18 kilpailuun lähtenyt Rubens Barrichello. Voitto oli Barrichellolle uran ensimmäinen, ja Brasilian kansallislaulu soi ensi kertaa sitten Ayrton Sennan viimeisen voiton, ja tämä sai Barricellolle kyyneleet silmiin kansallislaulun aikana.


title: Saksan Grand Prix 2000

text: Kesken kilpailun radalle juoksenteli Mercedeksen entinen työntekijä Robert Selhi, joka protestoi saamiaan potkuja tekemällä Hockenheimin rata-aitaan reiän ja tunkeutumalla rata-alueelle kesken kisan. Hänen vuokseen turva-auto tuli radalle, ja McLareneiden ylivoimainen kaksoisjohto hupeni olemattomiin.


title: Unkarin Grand Prix 2000

text: Unkarin Grand Prix 2000 oli Formula 1 -kauden 12. osakilpailu, joka ajettiin 13. elokuuta 2000 Unkarin Hungaroringillä. Kilpailun voitti Mika Häkkinen, jolle voitto oli kauden kolmas.


title: Unkarin Grand Prix 2000

text: Kilpailun lähtö ei sujunut Michael Schumacherin kannalta parhaalla mahdollisella tavalla, sillä kolmannesta ruudusta lähtenyt Mika Häkkinen sai hyvän lähdön. Häkkinen oli ensimmäiseen mutkaan tultaessa Schumacherin oikealla puolella eli yritti sisäkautta ohi. Vaikka pääsuoran sisäpuoli oli likainen ja pitoa oli vähän, onnistui Häkkinen nousemaan Schumacherin ohi kärkeen. Myös Ralf Schumacher sai hyvän lähdön, sillä hän nousi viidennestä ruudusta Rubens Barrichellon ohi neljänneksi ja oli lähellä, ettei hän päässyt vielä David Coulthardistakin ohi kolmanneksi. Hyvä startti oli Häkkiselle tärkeä, sillä Hungaroringillä ohittaminen on melko vaikeaa. Mika Salon lähtö sen sijaan ei oikein sujunut, sillä sekä Alexander Wurz että Eddie Irvine ohittivat hänet.


title: Unkarin Grand Prix 2000

text: Heti ensimmäisellä kierroksella Jacques Villeneuven etusiipi meni rikki hänen törmättyä edellä ajaneeseen Pedro de la Rosaan. Villeneuve kävi varikolla vaihdattamassa etusiiven, ja pystyi jatkamaan kilpailua.


title: Unkarin Grand Prix 2000

text: Kierroksen 7 alkaessa Giancarlo Fisichella ajautui ensimmäisessä mutkassa hieman leveäksi. Radan ulkoreunan likaisuuden takia hän pyörähti ja ajautui nurmikolle. Takaa tulleella Jenson Buttonilla oli myös ongelmana ajautua leveäksi, mutta hän selvisi tilanteesta säikähdyksellä. Irvine hyötyi tilanteesta sen verran, että hän pystyi ohittamaan sekä Fisichellan että Buttonin. Fisichella pääsi jatkamaan, mutta putosi sijalle 14.


title: Unkarin Grand Prix 2000

text: Häkkinen kasvatti johtoaan koko ajan. Kierroksen 20 täyttyessä oli ero toisena ajaneeseen Michael Schumacheriin jo 7,7 sekuntia, kolmantena ajaneeseen Coulthardiin melkein 13 sekuntia ja neljäntenä ajaneeseen Ralf Schumacheriin melkein 19 sekuntia.


title: Unkarin Grand Prix 2000

text: Ajettuaan 22 kierosta Nick Heidfeld tuli varikolle, mutta kun hän sieltä yritti lähteä, jouduttiin hänen autoaan työntämään, jotta se pääsisi liikkeelle. Autoa ei kuitenkaan lähtenyt kovinkaan lujaa liikkeelle sähkövian takia, vaan Heidfeld joutui keskeyttämään. Prost-tallin kannalta surullista oli se, että molemmat heidän autonsa olivat joutuneet keskeyttämään, sillä Jean Alesi keskeytti jo kierroksella 11.


title: Unkarin Grand Prix 2000

text: Kärkiautoista ensimmäisenä varikkopysähdystään tekemään tuli Michael Schumacher, kun kierroksia oli ajettu 27. Pysähdys oli lyhyt, sillä se kesti 7,3 sekuntia. Schumacherille ei vaihdettu täysin uusia renkaita, vaan ne olivat jo hieman kuluneet. Schumacher putosi pysähdyksensä takia Barrichellon taakse sijalle 5. Pääsuoralle tultaessa Schumacher pääsi hyvin Barrichellon imuun ja pääsi hänestä ohi. Barrichello ei tosin yrittänytkään estää ohitusta, sillä olihan Schumacherilla vielä mahdollisuus voittoon. Samalla Ralf Schumacher tuli kolmannelta sijaltaan tekemään ensimmäistä varikkopysähdystään. Pysähdys kesti 10,0 sekuntia. Kierrosta myöhemmin, kun 29. kierros täyttyi, tuli Barrichello neljänneltä sijaltaan tekemään myös ensimmäistä varikkopysähdystään. Hänen pysähdyksensä kesti vain 6,7 sekuntia. Lyhyen pysähdyksensä ansiosta hän onnistui varikolta poistuessaan ohittaa Ralf Schumacherin.


title: Unkarin Grand Prix 2000

text: Kun 31 kierrosta oli tulossa täyteen, tuli kilpailua johtanut Häkkinen varikolle. Ero Michael Schumacheriin oli varikolle tultaessa 31,6 sekuntia, joten Häkkinen ehtisi Schumacherin edelle, ellei mitään odottamatonta tapahtuisi. Pysähdys kesti 6,8 sekuntia (tv-lähetyksen mukaan 7,0 sekuntia), ja Häkkinen ehti kirkkaasti Schumacherin edelle. Kun Häkkinen oli ensimmäisen mutkan keskiosassa, tuli Schumacher vasta pääsuoralle. Seuraavalla kierroksella eli kun 32 kierrosta oli tulossa täyteen, tuli sillä hetkellä kärjessä ajanut Coulthard tekemään ensimmäistä varikkokäyntiään. Hän palasi pysähdyksensä jälkeen kolmannelle sijalle.


title: Unkarin Grand Prix 2000

text: Kun 30 oli vielä ajamatta, tuli Barrichello ensimmäisenä kärkikuljettajana tekemään toista varikkopysähdystään. Polttoainetta laitettiin sen verran, että sillä kuormalla ajettaisiin maaliin asti. Muutaman kierroksen kuluttua, kun 50 kierrosta oli ajettu, tuli Michael Schumacher toiselta sijalta varikolle. Pian myös Ralf ja Coulthard tulivat varikolle. Muutaman kierroksen kuluttua Häkkinenkin tuli varikolle, mutta koska hänen pysähdyksensä kesti alle 7 sekuntia ja hän johti Schumacheria noin 43:lla sekunnilla, pystyi hän palaamaan takaisin kärkipaikalleen.


title: Unkarin Grand Prix 2000

text: Sijoitukset pysyivät kilpailun loppuun asti lähes samana, ja Häkkinen voitti melkein 8:lla sekunnilla Schumacherin. Ohituksia ei kilpailussa kovinkaan paljon tapahtunut.


title: Unkarin Grand Prix 2000

text: Kilpailun jälkeen, kun autot ajettiin varikolle, kaatoi Mikan henkilökohtainen avustaja Mark Arnall Mikan niskaan kylmää vettä virvoitukseksi.


title: Belgian Grand Prix 2000

text: Belgian Grand Prix 2000 oli Formula 1 -sarjan osakilpailu, joka ajettiin 27. elokuuta 2000 Spa-Francorchamps'n radalla. Kilpailun voitti Mika Häkkinen, joka ohitti kilpailua johtaneen Michael Schumacherin kilpailun viimeisillä kierroksilla. Kemmel-suoralle tultaessa Schumacherin ja Häkkisen edellä oli kierroksella ohitettava Ricardo Zonta. Schumacher lähti ohittamaan häntä vasemmalta, mutta Häkkinen oikealta. Häkkinen pääsi Les Combes -mutkaan tultaessa sekä Zontan että Schumacherin ohi ja ajoi kilpailun voittoon.


title: Belgian Grand Prix 2000

text: Ennen kilpailua oli satanut paljon, minkä takia rata oli märkä. Tästä syystä kaikki lähtivät liikkeelle sadekelin renkailla. Ennen lähtöä tapahtunut lämmittelykierros ajettiin turva-auton perässä. Turva-auton poistuttua varikolle tapahtui niin sanottu lentävä lähtö, eli ei lähdetty lähtöruudukoista.


title: Belgian Grand Prix 2000

text: Heti ensimmäisellä kierroksella taistelu sijoituksista oli kovaa. Neljäntenä ajanut Michael Schumacher yritti ohittaa Les Combes -mutkaan tultaessa edellään ajanutta Jenson Buttonia. Hän ei kuitenkaan tässä onnistunut, mutta samalla viidentenä ajanut David Coulthard oli päästä Schumacherista ohi. Ensimmäisen kierroksen päätteeksi kuljettajien sijoitukset eivät juurikaan muuttuneet. Ainoastaan Rubens Barrichello ohitti Johnny Herbertin ensimmäisessä mutkassa ja Mika Salo ohitti Jean Alesin. Pedro Diniz putosi ensimmäisen kierroksen aikana viimeiselle sijalle.


title: Belgian Grand Prix 2000

text: Kärjessä ajanut Mika Häkkinen kasvatti koko ajan eroa muihin. Kolmen ajetun kierroksen jälkeen oli ero toisena ajaneeseen Jarno Trulliin jo lähes neljä sekuntia. Kun Trulli tuli radan ensimmäiseen mutkaan, tuli Button hänestä ohi. Button kuitenkin ajautui mutkan ulkoreunaan, kun taas Trulli pääsi ajamaan sisäreunaa, minkä takia Trulli ohitti Buttonin heti mutkasta ulos tultaessa. Saman kierroksen lopussa tultaessa bussipysäkki-mutkaan Button oli hyvin Trullin imussa. Trulli kuitenkin siirtyi ajamaan keskelle tietä, eikä Button päässyt hänestä ulkokautta ohi. Michael Schumacher onnistui samalla ohittamaan Buttonin nousten näin kolmanneksi. Kun uusi kierros oli taas alkanut, ohitti Schumacher Trullin radan ensimmäisessä mutkassa. Samalla myös Button änkesi Trullin rinnalle osuen tämän kylkeen. Trulli pyörähti ja joutui keskeyttämään. Samalla Coulthard ja Ralf Schumacher ohittivat Buttonin. Michael Schumacher nousi siis toiseksi, Coultahard kolmanneksi ja Ralf neljänneksi, samalla, kun Häkkinen ajoi kärjessä kilpailun nopeimpia kierroksia.


title: Belgian Grand Prix 2000

text: Kun oli ajettu kuusi kierrosta, tuli Michael Schumacher varikolle vaihdattamaan sadekelin renkaansa kuivankelin renkaisiin. Samalla moni muu, kuten Ralf Schumacher ja Barrichello, tuli renkaidenvaihtoon. Heti seuraavalla kierroksella myös kilpailua johtanut Häkkinen tuli varikolle. Tultuaan varikolta takaisin varikolle hän palasi tallikaverinsa Coulthardin edelle. Coulthard ei kuitenkaan vielä ollut käynyt varikolla. Hän kuitenkin tuli seuraavalla kierroksella varikolle. Varikkoruljanssin aikana Alesi onnistui loistavasti nousemaan neljänneksi. Samalla Michael Schumacher ajoi kierros toisensa jälkeen kilpailun nopeimpia kierroksia saavuttaen näin pikkuhiljaa Häkkistä.


title: Belgian Grand Prix 2000

text: Kierroksella 13 Mika Häkkinen pyörähti poikittain tielle ja ajautui nurmikolle. Aikaa kului runsaat kymmenen sekuntia hukkaan ja Schumacher onnistui ohittamaan hänet. Kierroksen päättyessä Schumacher johti Häkkistä noin kuudella sekunnilla. Pikkuhiljaa Schumacher kasvatti eron Häkkiseen jo runsaaseen kymmeneen sekuntiin.


title: Belgian Grand Prix 2000

text: Kun 21 kierrosta oli ajettu, tuli johtopaikalla ajanut Michael Schumacher tekemään toista varikkopysähdystään. Schumacherin autoon laitettiin paljon polttoainetta, minkä takia pysähdys kesti jopa 11,1 sekuntia. Tämä viittasi siihen, että hänellä oli vähän polttoainetta edellisen stintin aikana, jolloin hän pystyi kasvattamaan eroa Häkkiseen. Schumacher putosi varikolta pois tullessaan sijalle kolme. Samalla Häkkinen siirtyi kärkeen.


title: Belgian Grand Prix 2000

text: Kun 27 kierrosta oli ajettu, tuli kärjessä ajanut Häkkinen tekemään toista ja viimeistä varikkopysähdystään. Häkkinen putosi toiselle sijalle vain vajaan kahdeksan sekunnin päähän johtaneesta Schumacherista. Schumacherin edessä oli kierroksella ajettavia, minkä takia ero putosi noin kuuteen sekuntiin yhden kierroksen aikana. Seuraavien kierrosten aikana oli huomattavissa, että Schumacher ajoi Kemmel-suoralla aina märkää oikeaa reunaa vilvoitellakseen ja säästelläkseen renkaitaan. Huolimatta siitä, että myös Häkkisellä oli kierroksella ohitettavia, saavutti hän Schumacheria koko ajan pikkuhiljaa. Pian hän oli aivan Schumacherin takana.


title: Belgian Grand Prix 2000

text: Kun viisi kierrosta oli enää matkaa maaliin, yritti Häkkinen ohittaa Schumacherin Kemmel-suoran päässä oikealta, mutta Schumacher muutti ajolinjansa juuri Häkkisen ajolinjan eteen, eikä hän päässyt Schumacherista ohi. Seuraavalla kierroksella samassa paikassa Schumacherin edessä oli kierroksella ohitettava Ricardo Zonta. Schumacher lähti ohittamaan Zontaa vasemmalta, kun taas Häkkinen oikealta. Seuraavaan mutkaan tultaessa Häkkinen oli sisälinjalla ja pääsi Schumacherista ohi siirtyen näin kärkeen.


title: Belgian Grand Prix 2000

text: Häkkinen voitti ja Schumacher sijoittui toiseksi vain noin sekunnin päähän Häkkisestä.


title: Italian Grand Prix 2000

text: Italian Grand Prix 2000 (virallisesti LXXI Gran Premio Campari d'Italia) oli Formula 1 -kauden 2000 14. osakilpailu, joka ajettiin 10. syyskuuta 2000 Monzan moottoriradalla Italiassa. Kilpailun voitti Michael Schumacher, jolle voitto oli kauden kuudes.


title: Italian Grand Prix 2000

text: Toisesta ruudusta lähtenyt Rubens Barrichello sai huonon lähdön, minkä takia Mika Häkkinen onnistui nousemaan kolmannesta ruudusta toiseksi aivan Michael Schumacherin kantaan. Barrichellon vaisun lähdön takia myös David Coulthard ja Jarno Trulli onnistuivat nousemaan hänestä ohi.


title: Italian Grand Prix 2000

text: Heti ensimmäiseen shikaaniin tultaessa Eddie Irvine ajoi ulos ja joutui keskeyttämään. Samassa mutkassa muun muassa Mika Salo ajoi shikaanin suoraksi.


title: Italian Grand Prix 2000

text: "Variante della Roggia" -mutkaan tultaessa Jordan-tallin Heinz-Harald Frentzen ajoi kovaa tallikaverinsa Jarno Trullin auton vasempaan takareunaan ja hieman myös Barrichellon autoon. Kaikkien kolmen autot pyörähtivät ja veivät myös Coulthardin auton ulos. Romua lensi ympäriinsä ja samalla paikalle tulleista peräpään autoista Pedro de la Rosa osui luultavasti Johnny Herbertin takapyörään. Hänen autonsa lensi melko korkealle ilmaan ja laskeutui samaan paikkaan kuin mihin juuri äsken keskeyttäneet autot olivat joutuneet. De la Rosan auto tuli todella vaarallisesti alas, sillä se lensi Coulthardin auton yli ja laskeutui Barrichellon auton viereen oikealle kyljelleen. Kaikki kuljettajat säilyivät onnettomuudesta kuitenkin ilman fyysisiä vaurioita. Onnettomuuden seurauksena turva-auto kutsuttiin radalle.


title: Italian Grand Prix 2000

text: Vaikka kaikki kuljettajat selvisivätkin ilman vaurioita, Frentzenin autosta irronnut rengas osui ratavirkailija Paolo Gislimbertiin. Ratavirkailijaa yritettiin elvyttää radan reunalla, mutta hän menehtyi saamiinsa vammoihin. Ratavirkailija oli kuollessaan 33-vuotias. Kyseessä oli ensimmäinen kuolonuhri Formula 1:ssä sitten Ayrton Sennan ja kauden 1994.


title: Italian Grand Prix 2000

text: Kierroksella 11 turva-auto sammutti kattovalonsa merkiksi siitä, että se tulisi varikolle kyseisellä kierroksella. Parabolica-mutkaa edeltäneellä suoralla kärjessä ajanut Michael Schumacher jarrutti rajusti, ilmeisesti kerätäkseen autot yhteen jonoon. Tilanne tuli kuudennella sijalla olleelle Jenson Buttonille pienoisena yllätyksenä, eikä hän ehtinyt jarruttaa. Hän ohjasi autonsa radan vasemmanpuoleiselle nurmikolle ja törmäsi hieman seinään. Auton ripustukset kuitenkin hajosivat tarpeeksi, eikä hän pystynyt enää jatkamaan matkaa.


title: Italian Grand Prix 2000

text: Michael Schumacher kasvatti eroa toisena ajaneeseen Häkkiseen, joka ei pysynyt Schumacherin vauhdissa. Arrows-tallin Jos Verstappen ajoi hyvää kilpailua, ja oli välillä jopa sijalla kolme. Schumacher ajoi voittoon ja Häkkinen oli toinen. Häkkinen ajoi kilpailun nopeimman kierroksen ajalla 1,25.595.


title: Yhdysvaltain Grand Prix 2000

text: Yhdysvaltain Grand Prix 2000 oli Formula 1 -sarjan 15. osakilpailu, joka ajettiin 24. syyskuuta 2000 Indianapolis Motor Speedwayn radalla. Kilpailun voitti Michael Schumacher, jolle voitto oli kauden seitsemäs. Kyseessä oli ensimmäinen Yhdysvaltain Grand Prix sitten kauden 1991, jolloin ajettiin Phoenixissa.


title: Yhdysvaltain Grand Prix 2000

text: Kilpailun startti oli erikoinen, sillä kaikki viisi lähtövaloa paloivat yhtä aikaa hieman tavallista kauemmin. Tästä syystä toisesta ruudusta lähtenyt David Coulthard otti vahingossa varaslähdön ja sai siitä stop and go -rangaistuksen. Coulthard ajoi kilpailun nopeimman kierroksen ajalla 1,14.766.


title: Yhdysvaltain Grand Prix 2000

text: Kilpailu muistetaan suomalaisittain Mika Häkkisen keskeytyksestä moottorivikaan, mikä toimi kauden käännekohtana. Schumacher nousi MM-sarjassa kahdeksan pisteen johtoasemaan ja ratkaisi mestaruuden seuraavassa kilpailussa Japanin Suzukassa.


Yhdysvaltain Grand Prix 2000


title: Japanin Grand Prix 2000

text: Japanin Grand Prix 2000 oli Formula 1 -sarjan osakilpailu, joka ajettiin 8. lokakuuta 2000 Suzukan radalla. Kilpailun voitti Michael Schumacher, joka varmisti itsellensä maailmanmestaruuden. Mestaruus oli Schumacherille kolmas, mutta ensimmäinen Ferrarilla saavutettu, ja ensimmäinen vuoteen 2004 kestäneestä viiden mestaruuden putkesta.


title: Japanin Grand Prix 2000

text: Mika Häkkinen ajoi kilpailun nopeimman kierroksen ajalla 1,39.189.


title: Malesian Grand Prix 2000

text: Malesian Grand Prix 2000 oli Formula 1 -sarjan osakilpailu, joka ajettiin 22. lokakuuta 2000 Sepangin radalla. Kyseessä oli kauden 2000 viimeinen kilpailu ja sen voitti Michael Schumacher ennen David Coulthardia ja Rubens Barrichelloa.


title: Malesian Grand Prix 2000

text: Mika Häkkisen kilpailu meni heti alussa pieleen varaslähdön takia.


title: SWAT 4: The Stetchkov Syndicate

text: SWAT 4: The Stetchkov Syndicate on Irrational Gamesin kehittämä laajennusosa "SWAT 4" -ammuntapeliin. Laajennusosa on ensimmäinen laajentava lisäosa, joka on julkaistu vuonna 2006. Se sisältää seitsemän uutta tehtävää, jotka käsittelevät Stetchkovin venäläistä rikollisperhettä.


title: SWAT 4: The Stetchkov Syndicate

text: Mukaan on lisätty seitsemän uutta asetta, kolme lisävarustetta ja uusia tehtävätyyppejä. Myös pelattavuutta on muokattu, sillä nyt pelaaja kykenee lyömään nyrkillä yhteistyöhaluttomia henkilöitä ja "antautuneet" epäillyt voivat paeta, mikäli heitä ei vahdi tai pidätä. Tazer-aseeseen on tullut uusi ns. stun gun toiminto, joka toimii kun ase on valittuna ja lyö henkilöä. Tekoälylle annettuja käskyjä ei ole pakko laittaa heti käytäntöön, vaan niitä saa pidäteltyä, kunnes myöntää erityisen toimeksiantoluvan.


title: SWAT 4: The Stetchkov Syndicate

text: Yksinpelin viilauksiin kuuluu muun muassa se, että nyt lähes kaikissa lisäosan pelattavissa tehtävissä on kuunneltavissa hätäpuhelunauha. Aikaisemmin emopelissä hätäpuhelunauha oli kuunneltavissa vain muutamissa tehtävissä.


title: SWAT 4: The Stetchkov Syndicate

text: Moninpelin laajennuksiin lukeutuu uusi pelimuoto, Smash and Grab, kommunikointia helpottava VoIP ja tilastojen rekisteröimisen myötä kehittynyt uusi ranking-järjestelmä. Yhteistyöpelitila tukee kymmentä pelaajaa, jolloin henkilöt jaetaan kahtia viiden hengen joukkueisiin. Tiimillä on nyt myös mahdollisuus äänestää yksi pelaajista johtajaksi, jolloin kukaan muu ei kykene antamaan pikavalikon välityksellä käskyjä.


title: Mickey Rooney

text: Mickey Rooney (alkuperäinen nimi Joseph Yule Jr.; 23. syyskuuta 1920 Brooklyn, New York, Yhdysvallat – 6. huhtikuuta 2014 Studio City, Kalifornia) oli yhdysvaltalainen näyttelijä. Hänet muistetaan Hollywoodin kulta-aikojen näyttelijänä 1930–1940-luvuilta, jonka elokuvaura kesti 86 vuotta.


title: Mickey Rooney

text: Vaudevilleperheeseen syntynyt Rooney aloitti esiintymisen jo 17 kuukauden ikäisenä. Elokuva-alalle hän siirtyi vuonna 1926. Rooney tuli tunnetuksi Mickey McGuire -hahmona, ja hän käytti jonkin aikaa oikean nimensä sijaan Mickey McGuirea. Vuonna 1932 hän kuitenkin muutti nimensä virallisesti Mickey Rooneyksi. Noihin aikoihin Rooney tapasi Walt Disneyn, ja myöhemmin hän kertoi, että Mikki Hiiri (Mickey Mouse) olisi nimetty hänen mukaansa. Lisäksi Rooney väitti, että hän olisi keksinyt Marilyn Monroelle tämän taiteilijanimen.


title: Mickey Rooney

text: Mickey Rooney esiintyi lukuisissa (yli 300 nimikettä) elokuvissa ja televisiosarjoissa ja teki dubbauksia animaatioihin. Vuodesta 1926 lähtien hän esiintyi vuotta 1945 lukuun ottamatta joka vuosi vähintään yhdessä elokuva- tai televisioroolissa. Hänen tunnetuin roolinsa on nuoren Andy Hardyn rooli kuudessatoista elokuvassa 1938–1958.


title: Mickey Rooney

text: Rooney oli naimisissa kahdeksan kertaa, ja hänellä on yhdeksän lasta.


title: Atossa

text: Atossa (muinaispersiaksi "Hutaosa", noin 550 eaa. – 475 eaa.) oli Persian kuninkaan Kyyros Suuren tytär. Hän meni naimisiin Dareios I:n kanssa sen jälkeen kun tämä oli kaapannut vallan vuonna 521 eaa. Ennen tätä Atossa oli naimisissa veljensä tai velipuolensa Smerdiin kanssa joka hallitsi lyhyen ajan vuonna 521 eaa. Kaapattuaan vallan Dareios nai myös Atossan siskon Artystoneen ja Smerdiin tyttären Parmyksen.


title: Atossa

text: Dareios ja Atossa saivat yhteensä neljä lasta:


title: Atossa

text: Atossa oli Herodotoksen mukaan elossa kun Kserkseestä tuli kuningas.


title: Detroitin katurata

text: Detroitin katurata oli katurata Detroitissa, Michiganissa. Siellä ajettiin Formula 1 -kilpailuja vuosina 1982–1988 ja CART -sarjaa 1989–1991.


title: Detroitin katurata

text: Ensimmäisen kilpailun voitti John Watson 17. lähtöruudusta. Seuraavana vuonna hän voitti 22. ruudusta.


title: Detroitin katurata

text: Kapea rata aiheutti monia keskeytyksiä autojen törmätessä suojavalliin. F1-vuosina ainakin puolet autosta keskeytti, mutta 1984 kisassa 20 autoa jäi saapumatta maaliin.


title: Detroitin katurata

text: 1985 kilpailun voitti Keke Rosberg. Sen jälkeen Ayrton Senna voitti viimeiset kolme kisaa putkeen.


title: Detroitin katurata

text: Vuodeksi 1989 kilpailu siirrettiin Phoenixiin. Tämän jälkeen radalla ajettiin kolme kertaa CART -sarjaa.


title: Monika Pyrek

text: Monika Pyrek (s. 11. elokuuta 1980 Gdynia) on puolalainen seiväshyppääjä.


title: Monika Pyrek

text: Pyrek voitti 1998 yleisurheilun nuorten MM-kisoissa Annecyssä hopeaa tuloksella 410. Seuraavana vuonna hän oli Maebashin sisäratojen MM-kisoissa yhdestoista hypättyään 420. Sydneyn olympialaisissa 2000 hän oli seitsemäs tuloksella 440. Vuonna 2001 hän voitti MM-pronssia Edmontonin MM-kisoissa tuloksellaan 455. Kauden lopussa GP-finaalissa hän oli neljäs. Vuonna 2002 Pyrek voitti pronssia sisäratojen EM-kisoissa tuloksella 460. Münchenin ulkoratojen EM-kisoissa samana vuonna hän karsiutui. Hän sijoittui 2003 sisäratojen Euroopan cupissa kolmanneksi. Samana vuonna hän voitti pronssia Birminghamin sisäratojen MM-kisoissa, hyppäsi neljänneksi Pariisin ulkoratojen MM-kisoissa sekä sijoittui neljänneksi .


title: Monika Pyrek

text: Pyrek sijoittui viidenneksi Budapestin sisäratojen MM-kisoissa 2004. Hän hyppäsi samana vuonna Euroopan cupissa toiseksi ja voitti maansa mestaruudet sekä sisä- että ulkoradoilla. Ateenan olympialaisissa hän oli neljäs ja viides. Vuonna 2005 hän voitti pronssia Madridin sisäratojen EM-kisoissa tuloksella 470. Hän voitti samana vuonna Puolan mestaruuden. Helsingin MM-kisoissa hän voitti MM-hopeaa. Kauden päätteeksi hän oli toinen. Seuraavana vuonna Pyrek sijoittui neljänneksi Moskovan sisäratojen MM-kisoissa. Hän voitti Euroopan cupin superliigan ennätystuloksellaan 475 sekä maansa sisä- ja ulkoratojen mestaruuden. Myöhemmin samana vuonna hän voitti EM-hopeaa Göteborgin EM-kisoissa sekä sijoittui toiseksi . Yleisurheilun maailmancupissa hän oli viides.


title: Monika Pyrek

text: Vuonna 2007 Pyrek sijoittui Osakan MM-kisoissa neljänneksi. hän hyppäsi toiseksi Venäjän Jelena Isinbajevan jälkeen omalla ennätyksellään 482 Isinbajevan voittaessa hänet uusinnassa. Maaliskuussa 2008 hän jakoi pronssimitalin Brasilian Fabiana Murerin kanssa sisäratojen MM-kisoissa Valenciassa. Pekingin kesäolympialaisissa 2008 hän sijoittui viidenneksi tuloksella 470 cm. Hän voitti myös Puolan sisäratamestaruuden ja sijoittui kolmanneksi.


title: Monika Pyrek

text: Pyrek voitti 2009 Euroopan joukkuemestaruuskilpailujen seiväshypyn ja Puolan hallimestaruuden. Berliinin MM-kilpailuissa 2009 hän jakoi hopeasijan yhdessä Chelsea Johnsonin kanssa tuloksella 465 cm. hän oli toinen. Daegun MM-kilpailuissa 2011 hän sijoittui kymmenenneksi.


title: Gyges

text: Gyges voi viitata seuraaviin hahmoihin:


title: Hoitovirhe (albumi)

text: Hoitovirhe on kuopiolaisen industrial metal -yhtyeen Turmion Kätilöiden debyyttialbumi vuodelta 2004.


title: David Knight

text: David "Knighter" Knight (s. 31. toukokuuta 1978 Mansaari, Yhdistynyt kuningaskunta) on brittiläinen endurokuljettaja. Hän on voittanut lajissaan kolme maailmanmestaruutta Enduro 3 -luokassa vuosina 2005, 2006 ja 2010.


title: David Knight

text: "Knighter" kilpaili ensimmäisen moottoripyöräkilpailunsa jo 4-vuotiaana, kotisaarellaan järjestetyssä trialkilpailussa.


title: David Knight

text: Vuonna 2001 hän sijoittui enduron 250-kuutioisten 2-tahtisessa luokassa MM-hopealle Juha Salmisen jälkeen oltuaan 10 kertaa palkintokorokkeella 11 osakilpailussa, mutta voittoa ei tullut. Seuraavana vuonna hän ajoi jälleen hopealle ja samassa luokassa, mutta tällä kertaa Samuli Aron jälkeen. Knight voitti kauden avauskilpailut Espanjassa, mutta Aro vastasi siihen voittamalla kauden 12 viimeisestä kilpailusta yhtä lukuun ottamatta kaikki.


title: David Knight

text: Kaudella 2003 hän ajoi enduron MM-sarjassa 500-kuutioisissa sekä samalla AMA GNCC -sarjaa. Molemmissa hän oli neljäs. Seuraavalle kaudelle hän siirtyi E3-luokkaan ja ajoi taas Samuli Aron jälkeen toiseksi MM-sarjassa, voittamalla Ranskan ja Saksan osakilpailun.


title: David Knight

text: Kun Aro siirtyi kaudeksi 2005 E2-luokaan, ja MM-sarjassa edelliskaudella kolmanneksi ajanut Iván Cervanteskin E1-luokkaan oli Knightille "katettu pöytä". Hän voitti kauden 18 kilpailusta kaikkiaan 17, keräten 76 pistettä enemmän, kuin ainoan Knighterin ei-voittaman kilpailun voittanut Marko Tarkkala (447–371). Seuraavalla kaudella Knight oli vielä ylivoimaisempi, voittaen kauden kaikki osakilpailut sortumatta kauden aikana oikeastaan kertaakaan virheisiin. Knight kilpaili kauden 2007 Yhdysvaltain GNCC-sarjassa, jonne hän siirtyi Juha Salmisen tilalle.


title: Eric Johnson

text: Eric Johnson voi viitata ainakin seuraaviin henkilöihin:


title: Berocca

text: Berocca Plus on Bayerin valmistama ja markkinoima monivitamiinivalmiste, joka sisältää B- ja C-vitamiinia, kalsiumia sekä magnesiumia ja sinkkiä. Berocca-valmistetta on saatavana tablettina sekä poretablettina. Beroccaa myydään 12 maassa: Argentiinassa, Australiassa, Ranskassa, Irlannissa, Uudessa-Seelannissa, Singaporessa, Etelä-Afrikassa, Ruotsissa, Sveitsissä, Suomessa, Virossa ja Yhdistyneessä kuningaskunnassa. Valmistetta ei suositella annettavaksi alle 11-vuotialle, ja vanhemmille suositeltu päivittäisannos on yksi tabletti. Tabletin muodossa Berocca nautitaan veden kera, ja poretabletti nautitaan veteen liuotettuna.


title: Berocca

text: Beroccaa käytetään B-ryhmän vitamiinien, C-vitamiinin sekä sinkin puutostilojen sekä lisääntyneen tarpeen korjaamiseen.


title: Sveitsin Grand Prix 1951

text: Sveitsin Grand Prix 1951 oli Formula 1 -kauden 1951 avauskilpailu, ja se ajettiin 27. toukokuuta 1951 Circuit Bremgarten -radalla. Kilpailun voitti Juan Manuel Fangio.


title: Indianapolis 500 1951

text: Indianapolis 500 1951 oli Formula 1 -sarjan osakilpailu, joka ajettiin 30. toukokuuta 1951 Indianapolis Motor Speedwaylla. Kilpailun voitti Lee Wallard.


title: Belgian Grand Prix 1951

text: Belgian Grand Prix 1951 oli Formula 1 -sarjan osakilpailu, joka ajettiin 17. kesäkuuta 1951 Spa-Francorchamps'n radalla. Kilpailun voitti Giuseppe Farina.


title: Ranskan Grand Prix 1951

text: Ranskan Grand Prix 1951 oli Formula 1 -sarjan osakilpailu, joka ajettiin 1. heinäkuuta 1951 Reims-Gueux’n radalla. Kilpailun voittivat Luigi Fagioli ja Juan Manuel Fangio. He vuorottelivat autolla ajamista ja voitosta saadut pisteet puolitettiin.


title: Ranskan Grand Prix 1951

text: Giuseppe Farina sai huonon lähdön, sillä kymmenen autoa ohittavat hänet ennen kuin hän pääsi muiden vauhtiin mukaan. Vain kuuden ajetun kierroksen jälkeen kärjessä ajanut Alberto Ascari ja toisena ollut Juan Manuel Fangio alkoivat ohittaa jo kierroksella ohitettavia. Kahdeksannella kierroksella Fangio meni Ascarista ohi ja nousi kärkeen. Samalla kaukana kärjestä ajanut Farina ajoi minkä pystyi ja saavutti kärkeä koko ajan. Hän ohitti Fangion, jonka auto piti omituista ääntä, ja ajoi samalla nopeimman kierroksen. Samalla hän johti Luigi Villoresia yli l37:llä sekunnilla.


title: Ranskan Grand Prix 1951

text: Kilpailusta tuli Ferrarin ja Alfa Romeon välinen taistelu. Fangio keskeytti kierroksella kahdeksan ja vaihtoi autokseen tallikaverinsa Luigi Fagiolin auton. Autolla numero 8 Fagioli ajoi ensimmäiset 20 ja Fangio loput 57 kierrosta. Autolla numero 24 Fangio taas ajoi ensimmäiset 15 ja Fagioli seuraavat 40 kierrosta. Kun Fagioli liittyi uudestaan kilpailuun Fangion autolla, oli hän jäänyt kärjestä jo 20 kierrosta.


title: Ranskan Grand Prix 1951

text: Louis Rosier pyörähti eräästä mutkasta ulos tullessaan ja aiheutti pienoisen tientukoksen. Paikalle ajanut Fangio kärsi tilanteesta, sillä hän ei päässyt Rosierista ohi. Rosier sai autonsa onneksi käännettyä melko pian ja pääsi jatkamaan kilpailua.


title: Ranskan Grand Prix 1951

text: Fangio ajoi Alfa Romeollaan voittajana maaliin. Voitosta saadut pisteet jaettiin Fangion ja Fagiolin kesken, sillä auto oli Fagiolin. Vaikka voitto menikin Alfa Romeolle, oli Ferrarilla syytä juhlia, sillä heidän autonsa sijoittuivat toiseksi ja kolmanneksi.


title: Ranskan Grand Prix 1951

text: Consalco Sanesi työnsi pääsuoralla autonsa uupuneena maaliin.


title: Britannian Grand Prix 1951

text: Britannian Grand Prix 1951 oli Formula 1 -sarjan osakilpailu, joka ajettiin 14. heinäkuuta 1951 Silverstonen radalla. Kilpailun voitti José Froilán González, jolle voitto oli kauden ja uran ensimmäinen. González saavutti myös paalupaikan.


title: Britannian Grand Prix 1951

text: Paalupaikalta lähtenyt José Froilán González ja toisesta ruudusta lähtenyt Juan Manuel Fangio lähtivät heti karkuun muilta Ferrareilta ja Alfa Romeoilta. Ero ei kuitenkaan muutaman kierroksen kuluttua enää kasvanut.


title: Britannian Grand Prix 1951

text: Viime hetkellä kilpailuun ilmoittautuneet BRM:n autot kulkivat hyvin. Autoja ajoivat Reg Parnell ja Peter Walker.


title: Britannian Grand Prix 1951

text: Kierroksella kuusi Fangio saavutti kärjessä ajanutta Gonzálezia ja ohitti tämän kierroksella kymmenen. Pikkuhiljaa Fangio alkoi karata Gonzálezilta.


title: Britannian Grand Prix 1951

text: Consalvo Sanesi tuli varikolle tankkaukseen ja renkaidenvaihtoon. Varikkopysähdys ei kuitenkaan sujunut ongelmitta, sillä vasenta takarengasta ei saatu irti, koska jokin osa autosta oli rikki. Kaksi varikkomekaanikkoa hakkasi rengasta vasaroilla, mutta rengas ei irronnut. Lopulta Sanesi lähti varikolta pois tankattuna, mutta rengasta ei vaihdettu.


title: Britannian Grand Prix 1951

text: Kierroksella 39 González otti taas kärkipaikan haltuunsa ohitettuaan Fangion. Gonzálezin auto toimi hyvin ja se oli nopea. Kun enää viisi kierrosta oli kilpailua jäljellä, González johti minuutilla ja viidellä sekunnilla ja hän alkoi löysätä vauhtiaan. Hän ajoi voittajana maaliin yli viidenkymmenen sekunnin erolla Fangioon, joka ajoi toiseksi. Voitto oli Ferrari-tallille ensimmäinen.


title: Saksan Grand Prix 1951

text: Saksan Grand Prix 1951 oli Formula 1 -sarjan osakilpailu, joka ajettiin 29. heinäkuuta 1951 Nürburgring Nordschleifen radalla. Kilpailun voitti Alberto Ascari, jolle voitto oli kauden ja koko uran ensimmäinen.


title: Saksan Grand Prix 1951

text: Ensimmäisen kierroksen päätyttyä Juan Manuel Fangio johti 3,5:n sekunnin erolla toisena ajanutta Alberto Ascaria. José Froilán González ajoi kolmantena.


title: Saksan Grand Prix 1951

text: Kilpailun puoliväliin tultaessa Ascari oli noussut kärkeen. González oli nyt toisena ja Fangio kolmantena. Giuseppe Farina keskeytti vaihdelaatikko-ongelmien vuoksi. Pian kaksi muuta Alfa Romeota keskeytti. Fangio oli ainoa jäljellä oleva Alfa Romeon kuljettaja, joten vain hän oli taistelemassa Ferrareita vastaan. Fangio saavutti kärjessä ajanutta Ascaria ja ohitti tämän. Fangion varikkokäynti kierroksella 14 tuotti ongelmia, koska auto ei suostunut käynnistymään. Tämä maksoi Fangiolle 45 sekuntia. Hänellä oli jonkinlaisia ongelmia vaihdelaatikkonsa kanssa, mikä tarkoitti sitä, että kilpailun voitto oli käytännössä Ascarin.


title: Saksan Grand Prix 1951

text: Ascari ajoi voittajana maaliin noin 30 sekuntia Fangion edellä. Voitto oli Ascarille uran ensimmäinen.


title: Italian Grand Prix 1951

text: Italian Grand Prix 1951 oli Formula 1 -sarjan osakilpailu, joka ajettiin 16. syyskuuta 1951 Monzan radalla. Kilpailun voitti Alberto Ascari, jolle voitto oli toinen perättäinen.


title: Espanjan Grand Prix 1951

text: Espanjan Grand Prix 1951 oli Formula 1 -sarjan osakilpailu, joka ajettiin 28. lokakuuta 1951 Pedralbesin radalla. Kilpailu oli kauden 1951 viimeinen ja sen voitti Juan Manuel Fangio, jolle voitto oli kauden kolmas. Fangio voitti myös kauden 1951 maailmanmestaruuden.


title: Karhuset

text: Karhuset ("Berenstain Bears") on kanadalainen lähinnä pienten lasten animaatiosarja, jota Suomessa esittää Yleisradio. Animaatioita on julkaistu Suomessa VHS-kasetteina nimellä "Berenstainin karhut" 1–2.


title: Karhuset

text: Sarja kertoo nelihenkisestä karhuperheestä. Karhulasten vanhemmat antavat joka jaksossa jälkikasvuilleen, Aarolle ja Siirille, opettavaisia neuvoja.


title: Lehmusten kaupunki -sarja

text: Lehmusten kaupunki -sarja (tunnetaan myös Lappeenranta-sarjana) on Laila Hietamiehen (nyk. Hirvisaari) kirjoittama seitsenosainen romaanisarja. Ensimmäiset kolme osaa ilmestyivät vuosina 1972, 1973 ja 1976 ja neljä viimeistä peräkkäisinä vuosina vuosina 2001–2004. Sarjan nimi juontuu teossarjan ensimmäisen romaanin, Hietamiehen (Hirvisaaren) esikoisromaanin "Lehmusten kaupunki" nimestä. Sarjan on kustantanut Otava.


title: Lehmusten kaupunki -sarja

text: Lehmusten kaupunki -sarja kuuluu Kannas-sarjan ohella Hirvisaaren pääteoksiin. Lehmusten kaupunki sijoittuu vuoden 1929 tienoille pieneen varuskuntakaupunkiin, "Lehmusten kaupunkiin". Romaanin punaiseksi langaksi muodostuu käsityöliikkeen nuoren myyjättären Ilona Hirvisaaren ja ratsuväen luutnantti Veikko Vehmaan rakkaustarina. Rakkaustarinoita muodostuu myös kahden muun parin ympärille, Ilonan lapsuuden ystävä Liisa Parmalan ja Veikon toverin Arnold Lundenin sekä ratsuväen kasarmilla asevelvollisuuttaan suorittavan Veikon ratsupalveljan Tauno Tukevan ja tämän morsiamen Iitan ympärille. Näistä kolmesta parista ainoastaan kaksi pariskuntaa saavat toisensa.


title: Lehmusten kaupunki -sarja

text: Vielä 1920-luvulla ratsuväen luutnantti ei voinut mennä naimisiin alempaan yhteiskuntaluokkaan kuuluvan naisen kanssa, joten Vehmas ja ompelijatar Ilona eivät saa lupaa avioliittoon. Samaan aikaan kun Vehmaksen paras ystävä Arnold rakastuu Ilonan varakkaaseen ystävättäreen Liisaan ja tekee hänestä juhlitun upseerinrouvan, Ilona synnyttää aviottoman lapsen ja joutuu lähtemään kaupungista.


title: Lehmusten kaupunki -sarja

text: Vehmaan vastakohta on Reinhold von Schildt, jolla ei ole velkoja ja joka ei välitä upseerikunnan perinnäissäännöistä ja suvun sotilasperinteistä. Hän eroaa armeijasta voidakseen naida venäläissyntyisen Marjushkan, joka on ammatiltaan tarjoilija. Mitään ei paina se, että Marjushkan isä on ollut tsaarin upseeri.


title: Lehmusten kaupunki -sarja

text: Romaanin muuta antia tarjoavat kaksikymmenlukulaisen pikkukaupungin idyllissä tapahtuva vuodenaikojen sävyttämä elämänmeno.


title: Lehmusten kaupunki -sarja

text: Sarjan toisessa romaanissa Unohduksen lumet on edetty kymmenen vuotta eteenpäin, syksyyn 1939, sodan kynnykselle. Romaanin henkilögalleria on pysynyt lähes samana kuin sarjan esikoisosassa, mutta päähenkilöiksi on noussut nuori pariskunta, Vehmasten kotiapulainen Sirkka ja hänen poikaystävänsä Risto. Velkainen Veikko Vehmas on mennyt rahan takia naimisiin häntä huomattavasti vanhemman, käsityöliikkeen omistaja Marketta Bergin kanssa. Ilona Hirvisaari asuu poikansa Mikaelin kanssa Viipurissa, jossa hänen oma liikkeensä menestyy hyvin. Liisa ja Arnold Lunden elävät perhe-arkea yhdessä kahden lapsensa, Pentin ja Tuulikin kanssa. Tauno ja Iita Tukeva asuvat omassa kodissaan Antreassa lapsiensa Laurin, Hilkan ja Olavin kanssa.


title: Lehmusten kaupunki -sarja

text: Romaani seuraa näiden ihmisten elämää syksystä 1939 aina vuoden 1940 puolelle. Talvisota syttyy ja lopettaa näiden henkilöiden rauhaisan elämän. Ihmisten uhraukset isänmaalle tulevat olemaan kovat.


title: Lehmusten kaupunki -sarja

text: Kukkivat kummut sijoittuu välirauhan aikaan vuosien 1940 ja 1941 välille. Marjushka von Schildt on punatukkainen sotaleski, joka palaa Lehmusten kaupunkiin. Hänen miehensä Reinhold oli Arnold Lundenin ja Veikko Vehmaan toveri. Myös Liisa Lunden on jäänyt sotaleskeksi, samoin Veikko Vehmas. Tauno ja Iita Tukeva ovat menettäneet vanhimman poikansa Laurin ja myös kotinsa Antreassa. Toisaalta he ovat saaneet uuden pojan, Reinon. Ilona Hirvisaari ja Veikko saavat vihdoin toisensa. Entiset yhteiskunnalliset ennakkoluulot ovat kaatuneet: upseerikerhon ovet aukenevat Ilonalle ja Vehmaksen esimies, eversti hyväksyy hänet.


title: Lehmusten kaupunki -sarja

text: Kaikkea korjaillaan talvisodan jäljiltä ja elämä näyttää alkavan palautua takaisin omiin tuttuihin uomiinsa. Mutta ilmassa alkaa jo väreillä tuleva sota.


title: Lehmusten kaupunki -sarja

text: Kukkivat kummut oli pitkään sarjan päätösosa, sillä aluksi sarja käsitti vain kolme ensimmäistä romaania. Neljäs osa Syksyksi kotiin ilmestyi vasta lähes 30 vuoden päästä Kukkivien kumpujen jälkeen.


title: Lehmusten kaupunki -sarja

text: Syksyksi kotiin jatkoi vuosikymmenien jälkeen Lehmusten kaupungissa elävien ihmisten tarinaa. Romaani sijoittuu kesään 1941, kesään jolloin jatkosota syttyy. Suomi lähtee sotaan voittajan elkein ja kaikki ajattelevat että syksyyn mennessä ollaan jo kotona. Tästä lausahduksesta juontaa juurensa myös romaanin nimi. Romaanissa liikutaan sekä sotatantereilla että kotirintamalla. Rintamalla monien sotaan osallistuvien miesten ja heihin vaikuttavien naisten tarinat yhdistyvät. Kotirintamalla eletään sekä ilon että surun hetkiä. Ilona Vehmas on saanut toisen lapsen, Marjan, mutta on etääntynyt miehestään Veikosta. Kukkivat kummut -romaanissa tapahtunut Mikael Vehmaan ja Pentti Lundenin leikki pommeilla on vammauttanut molempien näön. Sotaleski Liisa Lunden on tehnyt ratkaisuja rakkauselämänsä suhteen.


title: Lehmusten kaupunki -sarja

text: Romaani on sivumäärältään sarjan laajin romaani; siinä on 556 sivua.


title: Lehmusten kaupunki -sarja

text: Sarjan viidennen romaanin Koivu ja tähti yksi päätapahtumapaikka sijaitsee Äänisen pohjoispäässä, Sungun niemellä, jossa ratsuväkiprikaatti sodan aikana sijaitsee. Eletään talvea 1942. Ilona Vehmas kohtaa miehensä Veikon sukulaisen Karl Kristianin ja rakastuu. Tauno Tukeva joutuu kovan paikan eteen, kun hänen raskaana oleva vaimonsa Iita kuolee. Äidin kuoleman johdosta Tukevan lapset Hilkka ja Olavi päätetään lähettää sotalapsiksi Tanskaan.


title: Lehmusten kaupunki -sarja

text: Sarjan toiseksi viimeisessä romaanissa ratsuväkiprikaati muuttaa Sungusta Äänislinnaan, josta prikaatin hevoset lähetetään Lehmusten kaupunkiin. Rakuuna Tauno Tukevan mieltä alkaa painaa montakin muuta asiaa kuin rakkaasta Sulotar-hevosesta luopuminen, sillä hän saa tietää että hänen toverinsa Vartiainen on lähdössä karkuretkelle Suomeen. Toisaalta hänen mieltään painaa myös se, että hänen lapsensa Hilkka ja Olavi joutuvat Tanskassa vaaraan ottoäitinsä Signen psyykkisten vaivojen takia; Signe päättää kaapata lapset sillä hänellä ei ole omia lapsia. Tarinan jännitystarinat kietoutuvat näiden kahden tarinan ympärille. Ilona Vehmas on ottanut eron miehestään Veikosta ja menee naimisiin Karl Kristianin kanssa. Sarjan henkilögalleriaan liittyy tässä osassa tuomari Kaarin Talste.


title: Lehmusten kaupunki -sarja

text: Kallis kotimaa on sarjan päätösosa, joka sijoittuu kesään 1944. Suurhyökkäys on alkanut ja ratsuväkiprikaati on siirretty Karjalan kannakselle. Sotaleski Liisa Lunden päättää lähteä lottien kanssa rintamalle korjaamaan ratsumiesten vaatteita. Paluumatka on elämän ja kuoleman juoksua läpi Kannaksen ja siihen kuuluu mm. Simolan pommitukset. Ratsuväkiprikaati taistelee Viipurinlahden saarilla. Tarinan kaikki kolme tärkeää mieshahmoa, ratsumestari Veikko Vehmas, ratsumestari Harri Leppäniemi ja rakuuna Tauno Tukeva haavoittuvat. Ilona ja Karl Kristian ovat saaneet tyttären Iiriksen, mutta Karl Kristian katoaa rintamalla. Hän löytyy lopulta, mutta kuolee haavoihinsa. Tarina päättyy Liisa Lundenin ja ratsumestari Harri Leppäniemen häihin.


title: Bloody Roar

text: Bloody Roar on Hudson Softin ja Eightingin kehittämä ja tuottama taistelupelisarja. Pelisarja aloitti kolikkopelinä vuonna 1997 alanimellä "Beastorizer", mutta jälkeenpäin pelisarjaa on julkaistu PlayStationille, PlayStation 2:lle, Nintendo GameCubelle sekä Xboxille nykyisellä nimellä.


title: Bloody Roar

text: Peli tunnetaan parhaiten mahdollisuudesta ottaa taistelussa käyttöön ihmishahmoa voimakkaampi petomuoto. Jokaisella taistelijalla on oma eläimellinen puolensa, jonka saatavia voimia voi hyödyntää niin kauan kuin taistelijalla riittää energiaa.